qundao/data-zh-poetry huggingface dataset:
结交篇赠张兵宪
作者：皇甫汸
朝代：明
体裁：古风

昔奉輶轩使，因参幕府前。今承江海谪，持赠结交篇。交情安可见，翟门署贵贱。金兰更结此时心，琼枝岂异当年面。旅迹徒嗟两度来，世事那知一朝变。也悲昏夜眩明珠，却向西风泣团扇。相逢岐路已堪哀，况复相思隔楚台。试问张华敬爱客，何如李白独怜才。河干辍棹多容与，城隅张组屡徘徊。徘徊南浦意何长，见说东山召绣裳。却羡双凫入霄汉，为传尺鲤到潇湘。
结客过吉祥寺
作者：皇甫汸
朝代：明
体裁：五言律诗

落日帝城隈，摩霄梵宇开。黄金留福地，白玉接仙台。共有参禅意，能无并马来。坐令虚室里，会见吉祥回。
络纬吟
作者：皇甫汸
朝代：明
体裁：五言律诗

汉宫秋夜静，别院锦机张。断续随砧响，凄清杂漏长。隐忧遑恤纬，图报未成章。但遣回文就，边庭远寄将。
绿阴轩
作者：皇甫汸
朝代：明
体裁：五言绝句

嘉树压繁阴，流芳阅荏苒。念昔植者劳，愿言留勿剪。
缙云寻唐阳冰吏隐山赠李方伯
作者：皇甫汸
朝代：明
体裁：五言律诗

隐吏久不作，青山名已虚。洼尊花下迹，科斗竹间书。沉饮非妨政，耽游为惜馀。藩侯寔宗彦，旷代此悬车。
羲之墨沼
作者：皇甫汸
朝代：明
体裁：七言绝句

芳沼清泉不断流，右军遗墨宛然留。何时得暇来临帖，为写经文道士收。
老妇词
作者：皇甫汸
朝代：明
体裁：七言律诗

香销闺阁夜深沈，自恨无媒岁转侵。女伴嫁衣频与做，邻家花烛几回禁。羞将玉镜论前事，留取冰壶照此心。自分红颜非旧日，承恩聊赠白头吟。
考芝宫
作者：皇甫汸
朝代：明
体裁：乐府曲辞

河清社鸣诞圣人，握符缵历，靡端不臻。天垂卿云景星现，地出醴泉泽曼衍。�禾六穗麦两岐，嘉瓜并蒂连理枝。三足轩翥肉角嬉，龟鹿雀兔咸素姿，包匦驿贡赆四驰。芝草凝祥处处生，献庙忽产屋之楹。瑶光莹洁秀九茎，铜池芝房恶足称。帝命作宫，时享以报。子孙千亿，昌胤允绍。
胡开府招宴太虚楼
作者：皇甫汸
朝代：明
体裁：七言律诗

吴山高处谒氤氲，幽阁晴开一径分。啸倚楼台逢越石，心悬廊庙见希文。湖中风景平堪揽，海上烟波静不闻。樽俎胜游戎事简，挥戈直欲驻斜曛。
胥江汎月旋舸登城归咏
作者：皇甫汸
朝代：明
体裁：古风

江寒湛澄澈，华月辉相鲜。乘流载尊俎，泻影发楼船。翠巘合杳霭，兰皋带长烟。万艘杂灯火，千门纷管弦。飞盖揽崇堞，辍棹回前川。曾经故宫里，为照荒台边。情非乌栖夜，迹是鹿游年。登高与临水，行乐并悽然。
胥江泛月旋舸登城归咏
作者：皇甫汸
朝代：明

江寒湛澄澈，华月辉相鲜。乘流载尊俎，泻影发楼船。翠巘合杳霭，兰皋带长烟。万艘杂灯火，千门纷管弦。飞盖揽崇堞，辍棹回前川。曾经故宫里，为照荒台边。情非乌栖夜，迹是鹿游年。登高与临水，行乐并凄然。
能仁废寺
作者：皇甫汸
朝代：明
体裁：五言绝句

残雨鸣秋殿，寒芜翳夕廊。老僧谙寂灭，何处解荒凉。
腊月十二日邀顾给舍张太史吴山人张孝廉小集张灯戏曰此隔岁元宵也山人赋诗余因奉答
作者：皇甫汸
朝代：明
体裁：七言律诗

今冬因闰得春先，已觉阳和入旧年。银烛秉将消永夜，华灯试取照初筵。月乘珠彩宜争艳，雪映瑶晖似斗妍。不是高才逢季重，南皮胜事与谁传。
腊月十五夜
作者：皇甫汸
朝代：明
体裁：五言律诗

坐惜青天月，能馀此度圆。乍来梅蕊下，犹满桂丛前。江浦潮难落，关山思可怜。催人三五夜，含照入新年。
腊月十五夜待月·其一
作者：皇甫汸
朝代：明
体裁：七言绝句

雪意含云夜不分，桂华摇落在氤氲。罗帷岁晚无须鉴，独有关山最忆君。
腊月十五夜待月·其二
作者：皇甫汸
朝代：明
体裁：七言绝句

冬月沉轮空夜阑，绮窗华烛自凝寒。春来依旧清光满，只恐催人不耐看。
腊月十五夜月和子约
作者：皇甫汸
朝代：明
体裁：五言绝句

清光十五度，此度倍堪怜。再满应同夜，重看却异年。
腊月十五玩月荅子约
作者：皇甫汸
朝代：明
体裁：古风

圆景揽兔升，驰光感驹隙。西园将密亲，南楼迟嘉客。生无百年期，能几三五夕。旨酒盈樽罍，高堂间琴瑟。请诵唐风诗，胡为坐拘迫。棣华眷季方，摛藻凌希逸。往晤迹易陈，来悰会难逆。再满清夜辉，宁知芳岁隔。
腊月晦日酌酒赠王生一龙
作者：皇甫汸
朝代：明
体裁：五言律诗

湖海逢除夕，衙斋恋故阴。感时行路叹，落日倚门心。竹叶倾难尽，椒花坐已深。南州留榻在，且莫赋归吟。
自中山别陈子良会之无极作
作者：皇甫汸
朝代：明
体裁：古风

闭户理案牍，尊酒日慇勤。出郊览物色，桃李花缤纷。游子感行役，因君念离群。况起嘤鸣鸟，怅然不可闻。回首中山道，伤心隔暮云。
自君之出矣二首·其一
作者：皇甫汸
朝代：明
体裁：乐府曲辞

自君之出矣，坐令衣带缓。思君如悬萝，缠绵不能断。
自君之出矣二首·其二
作者：皇甫汸
朝代：明
体裁：乐府曲辞

自君之出矣，何处不相思。在物愿为箸，君前无只时。
自曲梁移水部初入朝作
作者：皇甫汸
朝代：明
体裁：五言排律

遄归仙令舄，重谒汉朝仪。叨命分华省，衔恩践赤墀。河阳三载卧，天阙九重思。禁漏和钟尽，宫云与仗移。城缘双凤转，驾拥六龙随。谈树仍今日，栽桃异昔时。笋班新剑佩，兰署旧缨緌。愿并青霄侣，常沾湛露私。
至后
作者：皇甫汸
朝代：明
体裁：五言律诗

故国一阳后，幽栖三载馀。尊前鳞运改，镜里宦情疏。荣达随宾戏，文章愧子虚。河阳惟有拙，岂敢叹閒居。
至后子约弟招燕作
作者：皇甫汸
朝代：明
体裁：七言律诗

同时辞宦伴閒居，却羡连枝鹊绕馀。隙里年华那可驻，林间风物已堪书。东山丝竹何须废，北海尊罍亦未疏。莫讶日长才一线，春光渐喜到吾庐。
至后徐子见过
作者：皇甫汸
朝代：明
体裁：五言律诗

户外久罗雀，山中来故人。归田嗟失稔，避世笑同尘。榻解南州夜，尊浮北海春。相看岁云暮，坐惜物华新。
至后酬子安兄感遇见贻之作
作者：皇甫汸
朝代：明
体裁：七言律诗

朝来江郭已回阳，春近湖山兴自长。寒日闭门聊谢客，晚年执戟笑为郎。冥冥鸿雁栖云径，寂寂鱼龙卧水乡。闻道平原赋招隐，桂丛深处幸相将。
舅氏黄汝成悉出所藏秘画视余嗟赏久之因赋三首·其一
作者：皇甫汸
朝代：明
体裁：七言绝句

宝轴流传岁代深，购时不惜散黄金。长康好画应成癖，玄晏耽书亦苦淫。
舅氏黄汝成悉出所藏秘画视余嗟赏久之因赋三首·其三
作者：皇甫汸
朝代：明
体裁：七言绝句

管落双枝并入神，手调花露染来真。寄语桓家须爱取，莫将寒具误留宾。
舅氏黄汝成悉出所藏秘画视余嗟赏久之因赋三首·其二
作者：皇甫汸
朝代：明
体裁：七言绝句

海内名山未尽游，渭阳图画总能收。座间一夕穷千里，却笑张衡遣四愁。
舍资驿有杨太史垂柳篇书于壁因寄
作者：皇甫汸
朝代：明
体裁：七言绝句

垂柳年年陌上春，题诗不见倚楼人。萍踪恨杀巴江远，望入峨眉翠转颦。
舟中对月书情
作者：皇甫汸
朝代：明
体裁：五言律诗

不识别家久，但看明月晖。关山一以鉴，驿路远相违。影落吴云尽，凉生楚树微。天边有乌鹊，思与共南飞。
艳珠
作者：皇甫汸
朝代：明
体裁：七言绝句

明艳今时第一流，新承恩宠石家楼。舞腰径寸朝朝减，啼泪双行夜夜愁。
芝田忆殷近夫
作者：皇甫汸
朝代：明
体裁：七言绝句

当年仙令下车时，燕坐鸣琴有所思。不知叶县丹成后，尚见河阳花满枝。
花下赠妓
作者：皇甫汸
朝代：明
体裁：七言绝句

折取梅花赠丽人，寿阳更觉晚妆新。分明群玉山头见，人面花枝一样春。
花朝
作者：皇甫汸
朝代：明
体裁：五言律诗

虞廷殷仲月，吴苑表芳晨。故事聊成俗，风光半入春。无言桃李色，一倍柳条新。但恐繁华歇，何辞竹叶频。
花朝叹
作者：皇甫汸
朝代：明
体裁：七言绝句

二月春深煖未回，花时犹未见花开。宸游唐后浑嫌晚，怪得传教内使催。
芳树
作者：皇甫汸
朝代：明

芳树九华边，春风一度妍。飘香承辇路，弄影向甘泉。缀叶纷千种，濯枝幸万年。不作淮南桂，空山徒弃捐。
苏黄渡东坡山谷经行处
作者：皇甫汸
朝代：明
体裁：五言绝句

刘阮林中路，苏黄渡口津。不知之楚客，何似避秦人。
苕溪邑钟鼓洞有伯安题石
作者：皇甫汸
朝代：明
体裁：七言绝句

石傍空山声暗传，云和清响落钧天。洞门一自题诗后，常见停车叩水边。
苦热行
作者：皇甫汸
朝代：明
体裁：七言律诗

西来赤坂途犹阻，南望炎州井尚融。水戏欲浮三翼舸，从游曾侍九成宫。閒挥浊酒临池上，仰视明星起夜中。惟有玄思除热恼，美人何处惠清风。
范参岳啸园宴集寄赋二首·其一
作者：皇甫汸
朝代：明
体裁：五言律诗

开阁怀先业，为园慕隐居。官迁四岳后，情恋一丘馀。野鹤随人鸟，江鲈馔客鱼。由来闻啸父，玩世欲凌虚。
范参岳啸园宴集寄赋二首·其二
作者：皇甫汸
朝代：明
体裁：五言律诗

沈约要题赋，王筠会赏心。徒然闻胜槩，何自奉追寻。振策东皋远，开尊北海深。祇应孙阮辈，林木响清音。
茅山道中
作者：皇甫汸
朝代：明
体裁：五言律诗

犹是皇畿内，迢迢赤县分。劳生空害道，薄命岂关文。源水浑迷路，深山迥隔云。金丹如可就，留此问茅君。
茅山道中寄徐公子闻其抱病
作者：皇甫汸
朝代：明
体裁：七言律诗

林开白石隐仙房，路指青门接帝乡。六代总为分鼎地，十年空作尚书郎。源迷桃水聊相访，会忆兰亭耿不忘。闻道徵君初养疾，将从海客寄丹方。
荅周山人惠镜囊歌
作者：皇甫汸
朝代：明
体裁：古风

我有古镜字明月，爱惜相持走燕阙。少年被服方冶容，矫首胜冠正玄发。此时明镜炯无尘，一片银华四座春。青鸾每开宝台曙，丹凤双盘玉匣春。山精辟易不得近，嫫母羞窥何敢嗔。愿葆明光虚室里，绝胜冰壶与止水。察见渊鱼似不祥，况复蛾眉最相忌。周郎解赠锦绮囊，绳穷缄发回龙光。谁家窈窕濯素手，当窗刺绣结衷肠。规形恰与美璧合，藻艳巧夺菱花妆。由来尚象乃成器，拜君佳贶感君意。姱行惊时亦易污，神物深藏岂轻示。守黑须从老氏谟，用光却笑稽生累。与君结交肝胆见，世上纷纷尽如面。一朝慷慨爱已捐，万金挥斥心能贱。皇生佩囊如佩韦，韬精埋照承馀辉。
荅张聚之惠问
作者：皇甫汸
朝代：明
体裁：五言律诗

六桥花下酒，送子返柴居。为别清秋暮，相思章水馀。尘驱惭驷马，道远望双鱼。何处询流寓，匡山欲著书。
荆州六咏送子约 其一 荆门山
作者：皇甫汸
朝代：明
体裁：五言律诗

苞匦通周贡，輶轩问楚程。巉崖天外断，积水雾中明。涧道悬萝密，衙斋对竹清。君行非习险，心计在持平。
荆州六咏送子约 其三 明月峡
作者：皇甫汸
朝代：明
体裁：五言律诗

峡势环如月，清光挂碧峦。猿应啼泪易，蟾似照离难。江汉明河影，关山楚塞寒。谁云千里共，曾是两乡看。
荆州六咏送子约 其二 镇流砥
作者：皇甫汸
朝代：明
体裁：五言律诗

雷送江流驶，云回石势重。那知百折处，别是一提封。估客鱼间市，乡书雁外峰。遥心若汉水，无夜不朝宗。
荆州六咏送子约 其五 廉泉井
作者：皇甫汸
朝代：明
体裁：五言律诗

旧井荒城外，清流定几年。名应同让水，泽许并寒泉。雀乳桐阴覆，禽来机事捐。使君将比德，一饮辄投钱。
荆州六咏送子约 其六 洗墨池
作者：皇甫汸
朝代：明
体裁：五言律诗

南楚风流地，名贤昔寓居。水花犹泛墨，台草尚留书。难字逢能识，遗编校未疏。委怀从洒翰，公事日常馀。
荆州六咏送子约 其四 云亭泽
作者：皇甫汸
朝代：明
体裁：五言律诗

七泽疏云梦，三湘汇洞庭。路随芳草绿，窗入远峰青。神馆朝蒸雾，仙槎夜犯星。悬知赐田者，词赋拟骚经。
莫宪使补官楚臬继参梁岳奉赠
作者：皇甫汸
朝代：明
体裁：七言律诗

闻道除书下紫宸，沧江猿鹤恋征轮。共怜潘令閒居久，可讶山公荐启频。湘浦兰芳违赠远，河阳花色待行春。汉廷典礼须君草，讵作梁园授简人。
董太史过吴门见访
作者：皇甫汸
朝代：明
体裁：五言律诗

予告赋閒居，多情访敝庐。交因忘世减，礼觉候门疏。酒伴芳林下，琴心苕水馀。还邛宁久滞，明主待相如。
蕉上月
作者：皇甫汸
朝代：明
体裁：五言律诗

镜彩看初满，墙阴稍觉稀。飘香桂子异，拂翠柳条非。班女秋迎扇，秦王夜卷衣。音书欲有寄，题处鉴清辉。
薛吏部见过
作者：皇甫汸
朝代：明
体裁：七言律诗

同时分省汉西京，得暇相过盖屡倾。户外不知芳草歇，林间已是夏虫鸣。为耽玄理轻辞赋，因卧沧江减吏情。坐接高谈心自醉，从君将欲弃平生。
虎丘
作者：皇甫汸
朝代：明
体裁：七言律诗

名山近接阖城西，春雨才收水满溪。几处笙歌成忏悔，一林桃柳当菩提。池边试剑看虹起，石上谈经听鸟啼。莫道空门常习静，丽人无日不攀跻。
虎丘北院
作者：皇甫汸
朝代：明
体裁：五言律诗

只疑山路尽，别自隐丛林。草绿知春半，花飞觉雨深。到门馀野色，燕坐得禅心。一悟生公法，传灯直至今。
虎丘如公关斋寄赠
作者：皇甫汸
朝代：明
体裁：五言律诗

行苦能违俗，心空尚闭关。有时花自落，何处鸟飞还。观止风幡后，禅参水月间。城居愧张祐，春事隔青山。
虎丘如公房追忆子约
作者：皇甫汸
朝代：明
体裁：五言律诗

重探支遁室，曾记惠连来。草色迷春梦，松声起夜哀。居然随物化，何自验轮回。独惜题名处，残碑半覆苔。
虎丘感别
作者：皇甫汸
朝代：明
体裁：七言绝句

分岐昔上说经台，愁锁寒云郁未开。祗树翻同湘汉竹，泪痕留处不堪来。
虎丘经司直兄墓
作者：皇甫汸
朝代：明

昔是青山路，今成白马泉。松尘余涕后，樽酒若生前。过客瞻新表，邻僧守旧田。祇嗟春草宿，非复梦池年。
虎丘经司直兄墓
作者：皇甫汸
朝代：明
体裁：五言律诗

昔是青山路，今成白马泉。松尘馀涕后，樽酒若生前。过客瞻新表，邻僧守旧田。祗嗟春草宿，非复梦池年。
虎丘赠别朱督学之闽
作者：皇甫汸
朝代：明
体裁：古风

五鹿谈经谓绝群，一朝折角有朱云。绁组仪曹咨典礼，承符闽越伫敷文。路出汀漳百川会，水从星汉九溪分。遥辞燕阙过江来，暂驻吴门访鹿台。祇树秋纡使君节，慈灯夜引故人杯。昔君召对承明殿，平原曾亦参嘉荐。班荆旧事那可论，宿草交情今始见。人生尘迹本无常，一婴世网更堪伤。试问前因并后果，何言雌伏与雄翔。君不见生公说法超玄晤，石壁犹闻鬼神护。况是章缝洙泗徒，坐使弦歌遍儒素。又不见吴国干将十户珍，灵池千载淬犹新。为向洪炉探剑术，何似菁莪广铸人。
虎丘过陈可与故隐居有题壁
作者：皇甫汸
朝代：明
体裁：五言律诗

忆尔逃禅日，冥栖托讲台。宁知投迹处，竟作舍身回。泉壑人长閟，山房僧独开。空廊留画壁，岁久半莓苔。
虎丘送赵司空
作者：皇甫汸
朝代：明
体裁：七言律诗

虎丘缔赏逢初地，麟阁图勋庆此筵。已见兵威销草木，更看喜气满山川。诸天香梵留清啸，子夜吴歌当凯旋。自愧陈琳老书记，欲从幕下赋燕然。
虎丘饯别
作者：皇甫汸
朝代：明
体裁：七言绝句

解道禅机色是空，犹将别怨恼休公。当筵一掬伤心泪，洒向天花并作红。
虞山遇陆一宜俯吴二子新同泛因登绝顶作
作者：皇甫汸
朝代：明
体裁：五言律诗

共惬山中想，俱来水上逢。寻溪迷万转，攀壑隐千重。云气流岩竹，泉声落涧松。穷探不惜暝，还陟最高峰。
蚕室成
作者：皇甫汸
朝代：明

蚕馆开周典，鸾舆扈汉仪。棘墙春窈窕，桑沼昼涟漪。玺献大人日，衣明上帝时。娥媌御王母，玉佩降瑶池。
蚕室成
作者：皇甫汸
朝代：明
体裁：五言律诗

蚕馆开周典，鸾舆扈汉仪。棘墙春窈窕，桑沼画涟漪。茧献夫人日，衣明上帝时。娥媌御王母，玉佩降瑶池。
蠢尔海氓一首赠中丞平寇也中丞孰谓谓夏公邦谟也
作者：皇甫汸
朝代：明
体裁：骚

蠢尔海氓，凭险构患。聚徒实繁，飙起滋蔓。法网凝脂，因缘反汗。伊谁之愆，阶之为乱。乱既不逞，岁亦荐饥。脱耒为挺，裂裳为旗。焚庐揭箧，沉艎夺输。盘污窟据，��魁栖。鲸氛方煽，羽檄来闻。皇赫斯怒，乃命中丞。秉钺之帅，执宪之邻。司疆之彦，捍圉之英。宠灵是藉，嘉谋佥同。显允元老，时维夏公。建牙贾勇，开府临戎。在帷运算，对俎折冲。肃肃中丞，申命有赫。革政以仁，授师以律。厥角先崩，回面内逸。一鼓作气，曾不终日。于廓青海，丹舰宵济。止必鸣桴，动必举旝。天吴效顺，云祲敛翳。渠丑斯获，胁从罔治。佳兵载戢，爰居载宁。商无弛市，农无辍耕。旋凯奏肤，于周之京。皇心既怿，庆赏攸行。桓桓中丞，致天之届。德威溥将，神风潜骇。共帝波臣，易我鳞介。化衍遐圻，声流海外。皇眷东顾，视民如伤。中丞法令，皎如秋霜。治丝去棼，更弦解张。若降时雨，若熙春阳。钳徒殊刘，甲士振旅。燕乐承休，式歌且舞。稽首万年，受天之祜。小子作颂，嗣美吉甫。
衣裳篇
作者：皇甫汸
朝代：明
体裁：五言排律

在笥有衣裳，我后受言藏。来琛陈大辂，献雉自遐荒。遂化文身陋，俱承黼领芳。怀柔知帝念，锡予见王章。学制微才忝，裁成圣泽长。象宜明敢作，被服愿无疆。
补官南都述怀
作者：皇甫汸
朝代：明
体裁：五言律诗

北阙承嘉命，南邦事远游。旧京乡梦路，新水客程秋。得丧心同马，行藏迹似鸥。一官聊避世，何处不堪留。
补官澶州行经曲梁作
作者：皇甫汸
朝代：明
体裁：古风

弱冠陟明庐，腰章宰芳甸。方齿莅阿奇，希声治单贱。愧乏操刀长，惧遗制锦谴。桐弦坐屡鸣，桃花历三见。北阙忝嘉招，东省参群彦。牵世值冲飙，徂年倏奔电。驱驾迈新邦，褰帷经故县。悲哉丘陇非，怅矣闾井变。犹烦父老迎，争识使君面。德汝匪惠心，式歌讵成抃。
袁州九日
作者：皇甫汸
朝代：明
体裁：五言律诗

信美登高日，宜春有旧台。花非吴地发，雁是楚天来。郭外千家尽，窗中万壑开。此乡多旨酒，聊覆使君杯。
被弹
作者：皇甫汸
朝代：明
体裁：五言排律

乐子初遭谤，云卿始被弹。谅无曾母察，宁免郑人看。积口销金易，伤心辩玉难。倾危迷后诫，倚伏昧前端。自不干丞相，何曾拜美官。传经翻取累，辞邑岂怀安。骑省淹三徙，鸰原慨独叹。感时空岁月，行路屡波澜。是木聊容散，非冰亦可寒。蹐躬怜地厚，矫首望天宽。域内穷悲阮，河阳拙谢潘。从兹避机事，永托冥飞翰。
西天寺（傍即虢国墓）
作者：皇甫汸
朝代：明
体裁：五言绝句

弥勒禅林雨，将军陇树烟。长安今罢笑，留恨向西天。
西禁值雨
作者：皇甫汸
朝代：明
体裁：五言律诗

油云翳百常，兴雨及群方。洒殿黄金湿，添池白玉凉。柳边迷晚翠，花际拟新妆。顿使烦嚣息，从沾圣泽长。
西苑二首·其一
作者：皇甫汸
朝代：明
体裁：七言律诗

瑶宫翠殿标云外，珠栋雕栏照水边。花萼御楼唐讵数，露盘仙掌汉空传。啼残禦宿无凡鸟，长出昆明尽异莲。共道灵台成不日，宁知睿想自经年。
西苑二首·其二
作者：皇甫汸
朝代：明
体裁：七言律诗

万花遥引绿云衢，一水回沿紫禁隅。月向妆楼悬作镜，星分太液泻成珠。天门韶濩闻难识，海岳蓬莱望不殊。见说君王频幸此，夜来游赏倍欢娱。
见月怀乡
作者：皇甫汸
朝代：明
体裁：五言律诗

岩居遥对月，时复望长安。一作西京客，翻怜故国看。关山经战后，乌鹊绕枝残。多少幽闺恨，刀头欲问难。
观唐太史吴门射歌
作者：皇甫汸
朝代：明
体裁：古风

君从弱冠起明经，文藻争先掞汉庭。兰台给劄因成草，石室紬书屡杀青。此日公车承宠渥，讵言金马栖方朔。昨来上疏批龙鳞，不独谈经折入角。翻疑君厌承明庐，诏令归就碧山居。减尽瘦围怜沈约，病多消渴类相如。隐姓潜行吴市东，却求剑术想英风。系筑夜宿专诸馆，袖锥朝过阖闾宫。清秋猎骑平原上，白日张侯矍圃中。左肘能教置杯水，右手引弓轻发矢。风前报道百叶穿，云际惊看两鸿死。是时观者愕相向，我亦心雄气增壮。灞亭醉尉苦莫嗔，渔阳老将嗟推让。圣主同时最好文，诸贤幸厕从官群。那知好恶多更易，况兼踪迹有离分。公孙客馆丘堪甚，郑庄推毂遂无闻。但云海外求方士，更传天上出将军。勿向长门奏辞赋，请从遐塞勒功勋。
观堂
作者：皇甫汸
朝代：明
体裁：五言律诗

秘阁何年化，馀基尚可寻。辨灰应悟劫，投石不知心。挂衲惟枯树，听经有旧禽。那堪荒草处，曾是布黄金。
观拜月舞词
作者：皇甫汸
朝代：明
体裁：古风

金尊酒半银烛低，玉容娉婷始胜笄。乐府翻成拜新月，当筵试为舞前溪。丽从洛浦逢应骇，嫣使阳城笑定迷。纤腰乍动衣聊整，巫女行云暗窥影。垂手却立身稍斜，西子临江照浣纱。香袖轻回若飞雪，石楼欲坠兰芳折。紫毹满地尘讵扬，华簪四座缨俱绝。同时女伴争学舞，绰约妍姿谁独数。束素曾令饿楚宫，裙皱偏能骄汉主。莲花旋处婉龙游，目驰凫藻夜淹留。若教嫁作卢家妇，快意今生莫解愁。
观灯篇
作者：皇甫汸
朝代：明
体裁：七言律诗

华灯芳苡竞时新，绚凤蟠螭莫辨真。汉室明珠元不夜，秦宫青玉更宜春。三殿瑶光承素月，六街花气蔼香尘。欢娱何处非衔照，愿借文园映字人。
观虎跑泉
作者：皇甫汸
朝代：明
体裁：五言排律

自昔开僧舍，言疏礼佛泉。忽从衡岳外，幻涌越山前。金穴神龙吐，银床善虎眠。响幽宜间竹，色瑞并成莲。定识调心偈，流知出世缘。从兹功德水，常普法华筵。
观音崖览蔡子木题壁因赋
作者：皇甫汸
朝代：明
体裁：五言排律

断壑疏灵窦，巉崖出异泉。标云因建刹，阅水遂安禅。琪树春将夏，瑶花岁复年。回风度绿竹，流沫缀青莲。定处堪浮钵，鸣时或咏弦。幽生香积里，寒落镜光前。客有同心彦，诗留寡和篇。经过怅往迹，叹逝在兹川。
观音阁同比部诸君饯别家兄
作者：皇甫汸
朝代：明
体裁：五言律诗

跻险因慈阁，凭虚托化城。江山一以眺，云树总含情。钟外潮声尽，尊前花雨轻。回波去无限，应是旅愁生。
览报二绝·其一
作者：皇甫汸
朝代：明
体裁：七言绝句

沙塞飞书达汉京，甘泉烽火彻宵明。停銮莫向冯唐问，颇牧何由得再生。
览报二绝·其二
作者：皇甫汸
朝代：明
体裁：七言绝句

当时丞相稍嫌尊，讵是君王亦少恩。收骸那见东园器，泣血空思上蔡门。
觉海寺晚登石壁绝顶
作者：皇甫汸
朝代：明
体裁：五言律诗

荒台布金处，残宇在云峰。径以檀栾入，丘因窈窕逢。桃花春涧酒，萝月慧门钟。归路无愁失，樵人许客从。
解官归奉答子浚兄
作者：皇甫汸
朝代：明
体裁：五言律诗

早岁从羁宦，终年辞密亲。长萝谢逋客，芳草迟归人。庐幸存先敝，家徒减仲贫。故园华萼在，何必日南春。
议狱诗·其一
作者：皇甫汸
朝代：明
体裁：古风

洪钧宰玄化，大块敷至仁。哲王播彝宪，颛蒙葆和真。淳风无世下，明德有时湮。折民绍虞典，儆位丽汤刑。尧服讵可象，姬臬聊具陈。斯功匪徒懋，休命隆所遵。
议狱诗·其七
作者：皇甫汸
朝代：明
体裁：古风

末路速多讼，民生滋不辰。菲屦岂徒象，赭衣应勿纯。谁谓九人髽，胜彼一人巾。史迁懋文学，鬻拳济忠钦。嗟哉方下吏，司鸣遂无晨。洁身宝琬琰，慎俾就煨尘。
议狱诗·其三
作者：皇甫汸
朝代：明
体裁：古风

士师昉自昔，建官表惟能。周方位司寇，秦亦置廷平。夏谟纪大理，汉景崇令名。正监列群辟，勾检革咸宁。御世若御勒，佐王诘兹民。
议狱诗·其九
作者：皇甫汸
朝代：明
体裁：古风

从桥犯玉辂，入庙窃珍环。释之自守法，抗节为平反。匪无尚方剑，三尺授奚愆。张汤视意旨，何啻鸾与鹯。矫矫安陵柏，异代同勉旃。
议狱诗·其二
作者：皇甫汸
朝代：明
体裁：古风

昊天运休命，哲王绎玄理。春生有载阳，秋杀无停晷。大坊嗟久踰，湛恩难独恃。岂不戒棼丝，奈此回溢水。狱吏苟盈门，圄豻遂成市。捃摭炽章程，奇请繁法比。明允愿时忱，遏扬跻世美。
议狱诗·其二十
作者：皇甫汸
朝代：明
体裁：古风

法令惜滋章，刑书违启明。崎岖难自列，川险本人情。哲王允钦恤，君子利坚贞。盗金匪邻子，时亦致山鸣。
议狱诗·其二十一
作者：皇甫汸
朝代：明
体裁：古风

明条在议故，茂典亦原亲。法行自近始，安得庇兹人。居方陪华屋，出乃列朱轮。朝等磐石固，暮为屠戮身。鸿恩本浩荡，触德甘主臣。
议狱诗·其二十三
作者：皇甫汸
朝代：明
体裁：古风

大夫刑弗上，北面聊宠珍。一德岂不丽，四维良可敦。造室引自裁，徒宫非等论。盘水无剑辱，朝堂有杖冤。死灰未及焰，狱吏从此尊。吁嗟洛阳泪，汉文犹寡恩。
议狱诗·其二十二
作者：皇甫汸
朝代：明
体裁：古风

宽身本无仁，报怨宁有德。匹妇袭不忘，何况武夫力。矢勿共戴天，安肯同中国。先王以民成，乃谨调人职。书之未可训，推刃岂遑息。春秋大九世，卧薪甘胆食。
议狱诗·其二十五
作者：皇甫汸
朝代：明
体裁：古风

春秋旨数千，裁自圣人心。善善岂不怀，恶恶良独深。欲盖罪弥彰，辞繁法以森。谁当折汉狱，淑问宣至今。
议狱诗·其二十四
作者：皇甫汸
朝代：明
体裁：古风

鳞运各有适，后天奉玄理。表正谨三微，求端戒五始。物肃不可赢，道成良自此。彻县日勿举，王者本重死。昭昭象魏间，安得干其纪。
议狱诗·其五
作者：皇甫汸
朝代：明
体裁：古风

天王位正月，饬吏布祥刑。昭如日星鉴，浩若江河行。轨迹既夷易，辞验亦平亭。执秩遂为愆，仆区终自倾。玉条有三尺，金科无十程。悬衡乃国法，在鼎非吾民。
议狱诗·其八
作者：皇甫汸
朝代：明
体裁：古风

南睢重骨立，太甲本思庸。孟明岂不念，秦穆霸西戎。井田与封建，赫赫垂镐丰。唐明失懿矩，效此肉刑同。安得缇萦氏，千载鼓芳风。应有鸡鸣调，垂仁汉牍中。
议狱诗·其六
作者：皇甫汸
朝代：明
体裁：古风

协民本中则，折狱尚慈良。稽古列嘉师，利见休无疆。圣化孚九服，帝德光四方。颓风距浇季，俗吏等寻常。卫顗惜悬命，博士奏施行。皋陶惟迈德，千载扬芬芳。
议狱诗·其十
作者：皇甫汸
朝代：明
体裁：古风

嗣君遘阳九，艳妻煽方处。商辛惨炮烙，旷世绳其武。丕丕李唐祚，不绝亦如缕。火原伊向迩，持平藉徐杜。区区麟趾格，何以饬斯蛊。
议狱诗·其十一
作者：皇甫汸
朝代：明
体裁：古风

酬知俪白璧，听讼得黄金。岂不黩尔贿，道迩理可谌。古人戒威富，象齿能毁身。何以谳天子，惟有至公心。
议狱诗·其十七
作者：皇甫汸
朝代：明
体裁：古风

服驽不若驴，艺禾在去秕。每每原田中，无使滋蔓起。文情及武赦，管仲㩁其理。君恩自照微，偏枯非令美。大赂重南金，愿遇陶朱子。
议狱诗·其十三
作者：皇甫汸
朝代：明
体裁：古风

设网本为鱼，冥冥鸿罹之。刑以威小人，君子亦婴徽。膏火徒自煎，兰芳有时萎。隆隆翻见绝，皎皎易成缁。蒙庄戒崇颍，愿处才不才。邹生下梁狱，三叹摅幽辞。
议狱诗·其十九
作者：皇甫汸
朝代：明
体裁：古风

文皇轸民瘼，怆念明堂图。遂令五覆奏，狱豻有完肤。汉庭致刑措，纵囚风不殊。后方残刑逞，谓鹊安巢乎。
议狱诗·其十二
作者：皇甫汸
朝代：明
体裁：古风

奇邪效嚚讼，律案日以繁。遂逮见知法，复启告密门。大臣不释滞，主者胡守文。君子高五听，胪情或见原。匪贵发摘神，要使民无冤。
议狱诗·其十五
作者：皇甫汸
朝代：明
体裁：古风

古人重向隅，何以久坐石。安得秦庭中，而乃无夜泣。苦此秋荼繁，畏彼夏日赫。三刺不及讯，两造未遑绎。宣公宝明恕，相将止刑辟。
议狱诗·其十八
作者：皇甫汸
朝代：明
体裁：古风

偶语蒙极刑，妖言著为令。杀人如薙草，我生谓有命。区区乡校情，防川导其性。鸢卵无毁伤，凤仪德斯盛。
议狱诗·其十六
作者：皇甫汸
朝代：明
体裁：古风

机辟徇多变，毕弋列重围。终朝不及掩，谁谓鸟无知。前方增击去，后已抢揄飞。闻幽良杀草，惩纤应弃灰。我行石阜中，下悬千仞溪。岂惮行者苦，要俾犯者稀。
议狱诗·其十四
作者：皇甫汸
朝代：明
体裁：古风

�灾愿惟恤，泣罪矜不雠。迨德睽明慎，凝科肆虔刘。踊贵屦自贱，崇朝闻喔休。列星烂若数，逸轸惜方遒。遗亡及三宥，孔迩起宗周。
议狱诗·其四
作者：皇甫汸
朝代：明
体裁：古风

惟天齐于民，含灵在寰宇。流矢悲影风，忍与金石伍。网密或易罹，文深翻见舞。凝脂已为疏，刺爇末云苦。奔马匪善驰，我索先自腐。
访万师寺居
作者：皇甫汸
朝代：明
体裁：五言律诗

行营辞细柳，开府寄东林。对塔占云气，安禅就树阴。轻身驱白马，收士散黄金。何自除烦恼，澄公诵法深。
访史恭甫于铜官山中
作者：皇甫汸
朝代：明
体裁：七言律诗

仙潭如镜不飞尘，花径深藏洞壑春。灵运凿山因作主，郑庄置驿远通宾。新题殿角悬金额，旧倚窗扉化玉人。闻道太常方禁酒，步虚声里夜朝真。
访同年叶给舍
作者：皇甫汸
朝代：明
体裁：五言律诗

北阙因言政，东庄早拂衣。人从泗水别，书到广川稀。素业存荒径，清宵梦锁闱。相逢惟劝饮，世事已俱非。
访同年李伯华于章丘
作者：皇甫汸
朝代：明
体裁：七言律诗

拂衣归卧一丘安，命驾何辞千里难。书插高楼虫蠹尽，棋抛别墅鸟污残。雄心每向词中发，变态都将戏里看。自愧交知成白首，犹持长剑倚人弹。
访吴隐君
作者：皇甫汸
朝代：明
体裁：五言律诗

君家湖水上，行树晚成村。云石常垂钓，轩车寡候门。别来惊白发，话久费清尊。笑我为官傲，何如守漆园。
访周子吁小酌水木轩
作者：皇甫汸
朝代：明
体裁：五言律诗

爱尔官斋里，居然隐者同。远山当户入，瀑水隔溪通。蔓草牵风碧，薇花坠雨红。故园经乱后，翻不似南中。
访周氏旧司勋
作者：皇甫汸
朝代：明
体裁：五言律诗

隐居南郭里，秋色越江前。道访鸿蒙后，名闻画省先。示人惟杜德，守己只双玄。一谢金门路，宁知玉蕊年。
访孙孝子永寿兼问养生
作者：皇甫汸
朝代：明
体裁：五言律诗

为访幽栖宅，因过孝里门。支离如有托，塞兑已无言。扫榻依松寝，安桥接笋垣。惟馀枯树下，日夜义乌喧。
访徐公子新居病起慰款追昔作
作者：皇甫汸
朝代：明
体裁：五言律诗

第宅逢新徙，琴书俨旧存。钟山遥入户，淮水正当门。隐几枚乘发，穷途阮籍樽。谁怜众宾客，今日散平原。
访朱子谦谏议不遇
作者：皇甫汸
朝代：明
体裁：五言排律

旧日云霄侣，他乡岁月深。转蓬惊去住，锻羽怅飞沉。不睹春风面，空馀流水心。言乘木兰舫，来就玉山岑。避客高悬榻，逢人愧盍簪。徒令归兴尽，一谢扫芳林。
访白仪曹夜游园亭
作者：皇甫汸
朝代：明
体裁：七言律诗

当时移宅过江东，早岁为园象洛中。归谢玉阶年不待，梦疑金谷路遥通。游看花石存先业，坐偶琴书见父风。曾是竹林沉饮客，夜经垆下忆嵇公。
访终南穆山人隐居
作者：皇甫汸
朝代：明
体裁：五言律诗

雌守出人间，冥栖不可攀。噏日凭晞发，餐霞许驻颜。检方因闭户，采秀遂登山。借问壶中秘，丹砂定几还。
访许子工部旧寮
作者：皇甫汸
朝代：明
体裁：七言绝句

一别都城过十霜，相看俱是水曹郎。到门不敢驱车骑，罗雀应惭见子将。
访谷继宗识自丹阳令
作者：皇甫汸
朝代：明
体裁：七言律诗

疋马茸裘下北平，乱山残雪赋东征。清时解绶闻陶令，白首谈经数伏生。载酒花间逢好事，结庐泉上不为名。练湖旧绕丹阳郭，犹记鸣琴在水声。
访顾朗生不遇
作者：皇甫汸
朝代：明
体裁：五言律诗

为访山居胜，门前一水分。宁知牵世网，未果谢人群。满径翳秋草，虚窗閒白云。非关乘雪兴，了恨未逢君。
诏狱二十句
作者：皇甫汸
朝代：明
体裁：五言排律

一自婴时网，终宵若触藩。史迁幽请室，公冶系圜门。果被儒冠误，从知狱吏尊。梦多宁辨蝶，泪尽讵闻猿。易枉虞翻迹，难招宋玉魂。徒闻怀楚奏，未见理秦冤。市远应投杼，天高奈覆盆。含酸对蛛户，急难望鸰原。良璞捐仍抱，明珠盼尚存。倘然蒙察识，犹可报君恩。
诸同年邀游徐氏东园
作者：皇甫汸
朝代：明
体裁：七言律诗

王家别业帝城隈，髣髴离宫天上开。仙榜曾看中赐出，名花多自远移来。千山凿石崤函似，百道疏泉太液回。胜槩不殊金谷里，兹游欲赋谢潘才。
诸君乘月携酒见过迟谢山人不至席上作
作者：皇甫汸
朝代：明
体裁：五言律诗

芳树长安道，春宵动旅愁。一尊良宴会，四海尽交游。玉漏寒频度，金河静不流。清辉怜谢监，何事隔南楼。
诸比部大父出亡不知所终诗以哀之
作者：皇甫汸
朝代：明
体裁：五言排律

何处求梅福，将谁画蔡邕。辽阳迷返鹤，函谷逝犹龙。市上人应识，花间客讵逢。死生同委蜕，汗漫异行踪。歌些招难及，兴悲涕易从。惟馀述祖德，怀笔梦形容。
读刘侯至日玄妙观之作因赠
作者：皇甫汸
朝代：明
体裁：五言律诗

缑岭郡城隅，缘溪路稍迂。自公移后乘，揽胜驻前驱。气动吹灰管，灵探礼斗符。兴来闻梦得，留咏在玄都。
读梁比部集寄悼
作者：皇甫汸
朝代：明
体裁：七言律诗

人生梦幻千年促，惜尔才华六代兼。曾是多愁吟宋玉，可胜长恨赋江淹。故居寂寂门应掩，新冢累累土乍添。不见茂陵求草去，名山空自閟遗签。
课小侍习舞二首·其一
作者：皇甫汸
朝代：明
体裁：七言绝句

小髻盘鸦二七年，新教垂手舞当筵。夜来何事罗裙皱，祇恐凌云化作仙。
课小侍习舞二首·其二
作者：皇甫汸
朝代：明
体裁：七言绝句

初着霓裳怯尚羞，纤腰婀娜不胜柔。莺花容易催春老，莫道卢家忘却愁。
谒伍相祠
作者：皇甫汸
朝代：明
体裁：古风

志士谢明哲，胥君怀謇忠。覆郢既云烈，强吴亦称雄。逞怨匪报德，交乱岂图功。贯矢麾使却，脱剑闵途穷。鞭平良已酷，陷嚭竟奚恫。载革浮江上，抉目窥城东。踟蹰顾玄寝，恻怆历朱宫。冠旒缅生貌，服衮乖吾衷。一闻歌小海，流思托回风。
谒刘文成祠
作者：皇甫汸
朝代：明
体裁：古风

璿玑既舛运，宝鼎亦乖移。海宇荡无象，诞圣郁有期。阳九值倾否，明两遘重离。俟清乃契渭，显允聿兴姬。探符洞赤伏，怀韬卧青溪。居拟王佐匹，起为帝者师。群策参多士，独算莫与偕。禹志晚睎帛，良谟日陈帷。立谈不解褐，肆伐竟承麾。陈张井蛙器，妄干神龙姿。一举已就殄，崇朝遂于夷。摧汉若电扫，卷吴类风驰。功成奉身退，书上赐骸归。且弃人间世，帝乡宁久羁。贪天自贻戚，震主或见疑。伊人信大雅，荣名安可追。报享式嘉荐，像寝示崇规。蹇劣淹末宦，竦踊企前徽。稽首曷容赞，抚心投此辞。
谒周孝侯墓
作者：皇甫汸
朝代：明

地是先朝赐，桥犹异代存。枯枝交陇树，流水到祠门。落日瞻遗像，英风想逝魂。蹉跎余亦晚，愁向陆生论。
谒悼陵作
作者：皇甫汸
朝代：明
体裁：七言律诗

万山回合引仙源，紫翠深沉锁殿门。鸾掖昔怜人寂寞，蜃舆今闭日黄昏。豆笾更肃霜前礼，环佩难招月下魂。涕泪何须怨金屋，岁时不断是君恩。
谒钤麓书院
作者：皇甫汸
朝代：明
体裁：七言律诗

秀江东注绕钤冈，曾是崧高生甫乡。雕拱龙盘瞻赐阁，垂溪虹饮讶飞梁。年年身隔丹霄迥，日日门流庆泽长。总说平泉花石丽，何如此地沐恩光。
谢严相公分惠大官攒品
作者：皇甫汸
朝代：明
体裁：七言律诗

幸逢开阁谒平津，忽拜尧餐及阮贫。汉主每闻推食暇，姬公仍见吐哺频。函题黄纸颁从禁，馔出朱盘讶是珍。惭谢分甘无以报，祗知饱德荷陶钧。
谢子约弟惠菊
作者：皇甫汸
朝代：明
体裁：五言律诗

嘉惠分秋色，芳心共岁阑。纤英承露洁，疏蕊带云寒。对酒浮金易，兴谣报玉难。秪应芝室里，长作棣华看。
谢惠凉巾
作者：皇甫汸
朝代：明
体裁：七言绝句

谁制云巾蝉翼轻，况逢新沐晚凉生。北窗高枕承嘉惠，东省弹冠异昔情。
谢王子惠莲房
作者：皇甫汸
朝代：明
体裁：七言绝句

金房出水讶分甘，玉沼清秋露半含。云树几重迷魏北，莲歌一曲想江南。
谢王比部惠珠枕
作者：皇甫汸
朝代：明
体裁：七言绝句

双蟠綵凤结明珠，角枕从来粲不如。梦魂恍度鲛人室，愿借馀光照宝书。
谢璇公惠药
作者：皇甫汸
朝代：明
体裁：五言绝句

文园多病日，萧寺客居时。未得无生理，持方问药师。
谷日候旨左顺门值雪
作者：皇甫汸
朝代：明
体裁：七言律诗

长安谷日仍逢雪，扑殿翻阶竟日看。岂谓农祥先献瑞，亦知郊祀近回銮。炉烟细袅麒麟气，扇影轻开孔雀寒。天上封章今更下，阳和早已被江干。
豫章词四首送范于中之江藩·其一
作者：皇甫汸
朝代：明
体裁：七言绝句

满堂丝竹且停声，试听关山送客情。王勃旧传滕阁赋，陆机新拟豫章行。
豫章词四首送范于中之江藩·其三
作者：皇甫汸
朝代：明
体裁：七言绝句

当时盛事数徐陈，千载馀风尚未湮。君到洪都须下榻，好于清夜迟幽人。
豫章词四首送范于中之江藩·其二
作者：皇甫汸
朝代：明
体裁：七言绝句

秋半湖堤柳未疏，莺花稍减别来初。朱轮拥处频教驻，会有门人托后车。
豫章词四首送范于中之江藩·其四
作者：皇甫汸
朝代：明
体裁：七言绝句

衙斋吏散昼长关，坐对薇花见鸟还。雨后捲帘来爽气，几多诗思在西山。
贵竹道中赠别汪光禄
作者：皇甫汸
朝代：明
体裁：古风

忆昔走马长安道，与君看花并年少。别来岁月那可留，老至风波已难料。君衔新诏谒明光，余始驱车入瘴乡。曾记碧鸡挥手处，愿为黄鹄共高翔。
贵阳阻雨
作者：皇甫汸
朝代：明
体裁：五言律诗

农家正喜雨，客路不堪愁。白马吴门远，商羊楚水流。眉随朝霭结，心待夕云收。余亦归田者，山中幸有秋。
赋得处处春云生
作者：皇甫汸
朝代：明

春色蔼无际，朝云最可怜。金枝纷映带，玉叶缀联翩。弄影交疏里，含情飞盖边。长安遥向日，何处奉非烟。
赋得有所思
作者：皇甫汸
朝代：明

锦席承君宴，青楼寄妾家。无因挽红袖，留恨与桃花。
赋得郊台送张子读书楞枷寺
作者：皇甫汸
朝代：明
体裁：五言律诗

高台临水曲，吴国此郊禋。辇路名犹在，坛柴事已尘。那知荐璧处，空对下惟人。欲赋兴亡恨，愁看芳草春。
赠万开府
作者：皇甫汸
朝代：明
体裁：七言律诗

看君被服似儒生，不独能文惯论兵。三十拥麾当外阃，一朝开府在西京。雅歌树下留宾醉，清啸楼中料敌平。更道深山寻羽士，功成应有赤松情。
赠严叟
作者：皇甫汸
朝代：明
体裁：五言律诗

闻有君平隐，湖山不易逢。溪藏幽处坞，云合晓来峰。啼鸟閒中兴，驯鸥物外踪。寻君迷九曲，花树一重重。
赠何侍御
作者：皇甫汸
朝代：明
体裁：七言律诗

古来崧岳诞生申，西望云岩信有神。晖映昼逢衣绣客，动摇时见避骢人。封章满积台中草，抗志深埋都下轮。吴国遗风将欲采，对君祗恐不堪陈。
赠别董少姬
作者：皇甫汸
朝代：明
体裁：七言绝句

花月长承座上欢，关山忽作曲中弹。楚云一散阳台冷，始悟佳人再得难。
赠华子潜学士
作者：皇甫汸
朝代：明
体裁：七言律诗

暂辞供奉在西京，南国聊兼吏隐名。信美江山多胜事，更馀花鸟寄春情。校书芸阁编应就，给札兰台赋已成。闻道青宫开讲幄，早陈车马待桓卿。
赠周侍御·其一
作者：皇甫汸
朝代：明
体裁：四言诗

东南之美，产于会稽。竹箭有筠，圭璋与齐。
赠周侍御·其七
作者：皇甫汸
朝代：明
体裁：四言诗

既称臣直，亦昭主圣。元气以调，寿国之命。
赠周侍御·其三
作者：皇甫汸
朝代：明
体裁：四言诗

辟彼巨川，用尔作楫。亦曰砥柱，中流是揭。
赠周侍御·其九
作者：皇甫汸
朝代：明
体裁：四言诗

文武周君，为古柱史。五教敬敷，誉髦多士。
赠周侍御·其二
作者：皇甫汸
朝代：明
体裁：四言诗

爰挺霜棱，来耀法星。洪涛允戢，瀚海底宁。
赠周侍御·其五
作者：皇甫汸
朝代：明
体裁：四言诗

军旅妨农，旱魃为虐。民乃荐饥，赐租蒙泽。
赠周侍御·其八
作者：皇甫汸
朝代：明
体裁：四言诗

奉扬天宪，出纳王言。纪纲攸赖，朝廷以尊。
赠周侍御·其六
作者：皇甫汸
朝代：明
体裁：四言诗

殿中簪笔，都下埋轮。贵戚敛手，威憺披鳞。
赠周侍御·其十
作者：皇甫汸
朝代：明
体裁：四言诗

三吴振德，稽首兴歌。小子作颂，刊石弗磨。
赠周侍御·其四
作者：皇甫汸
朝代：明
体裁：四言诗

帝阍虽逖，宸听实卑。封章朝抗，圣虑夕移。
赠周如斗侍御
作者：皇甫汸
朝代：明
体裁：五言排律

圣世宜无外，夷方乍有征。台端简良史，江左寄巡行。每念临轩顾，弥兴揽辔情。封章成妙算，优诏许监兵。课罪风霆迅，酬功日月明。田租蒙半赐，闾井若更生。取笠犹殉法，鸣弦悉励精。留君同寇借，生子拟周名。隼击鱼龙避，骢游士女迎。帝将虚右席，谁复倚长城。胆落因弹劾，几先绝请盟。为镌秦望石，一颂海波平。
赠太司马张公邦奇
作者：皇甫汸
朝代：明
体裁：七言律诗

清朝供奉早知名，黄石传书解论兵。每奏军机忧北阙，时挥丽藻动西京。营中校士轻裘坐，门下怜才倒屣迎。文武古来谁得似，留侯麟阁羡功成。
赠宗二伯昭
作者：皇甫汸
朝代：明
体裁：七言律诗

早闻名姓著江东，却恨相逢白首中。楼护不妨游五贵，阮瞻曾亦辟三公。代人属草辞偏惯，分吏占书意尽通。春水片帆心万里，看君犹欲破长风。
赠庆上人
作者：皇甫汸
朝代：明
体裁：七言绝句

早年销迹在空门，寺数南朝此最尊。莫以无为成净业，好将焚诵答明恩。
赠异僧如金
作者：皇甫汸
朝代：明
体裁：五言律诗

幻术传僧吒，神光显佛图。阽危犹引足，冒险似忘躯。木末同猿挂，檐间学鸟趋。伫看多宝就，会有百灵扶。
赠张二守
作者：皇甫汸
朝代：明
体裁：五言律诗

饰吏更兼文，关西迥不群。课登三辅最，名向两州闻。慷慨心倾日，飞腾足致云。古来歌政乐，今复见张君。
赠张子棨
作者：皇甫汸
朝代：明
体裁：五言律诗

相见但云晚，知君意气同。道能窥一马，文不尚雕虫。定水忘言外，迷方独醒中。清斋闻磬后，时复想高风。
赠徐使君
作者：皇甫汸
朝代：明
体裁：五言律诗

丹地开麟阁，朱门接凤城。如何金谷里，别有漆园情。丛桂当窗馥，长松荫户清。解鞍轻射猎，披卷学儒生。
赠徐公子追悼其侄禹量
作者：皇甫汸
朝代：明
体裁：七言绝句

绮纨公子拥青衫，身在朱堂慕碧岩。竹林为问风谁嗣，犹自伤心说阮咸。
赠思隐传医士
作者：皇甫汸
朝代：明
体裁：五言律诗

投隐藉医方，逃名惠岭阳。书探五色秘，药售万金良。多病时从问，高情久不忘。柴车东市里，谁识有韩康。
赠既白宗藩
作者：皇甫汸
朝代：明
体裁：五言律诗

昔从开邸第，常此集簪裾。月似西园夜，云疑南浦初。游梁先已倦，入魏左频虚。别建藏书阁，衔恩赐秘馀。
赠晁翰检在告
作者：皇甫汸
朝代：明
体裁：五言律诗

金马沈方朔，文园卧长卿。何如狎鸥鸟，暂此返柴荆。草就编年目，花馀爱日情。庭闱自可恋，讵是厌承明。
赠曾地师
作者：皇甫汸
朝代：明
体裁：五言排律

早年精地术，终岁客江门。辨壤因知脉，穷河遂识源。珠丘虞冢秘，金碗汉陵存。访古游曾遍，通幽业自尊。邦君迎射覆，弟子窃书翻。岂是亡牛者，空思坠马言。
赠桂轩相者
作者：皇甫汸
朝代：明
体裁：七言绝句

心厌尘喧隐桂丛，犹将物色阅三公。长安总是攀花者，多少荣枯在眼中。
赠楚湘王生
作者：皇甫汸
朝代：明
体裁：七言绝句

楚客乘舟秋入吴，貂裘龙剑一身孤。相逢解说齐安事，雪满堂阴尚有无。
赠汪元蠡自虎丘携茶香归歙
作者：皇甫汸
朝代：明
体裁：五言律诗

卢郎今更见，荀令古来闻。茶向僧斋乞，香从佛供分。聊将白云思，静对绿窗熏。多少囊金者，还家独愧君。
赠汪子
作者：皇甫汸
朝代：明
体裁：五言律诗

世事勿复说，与君聊自宽。感时萧序改，行路太行难。明月流杯畅，清风拂剑寒。并州何处是，且当故乡看。
赠汪子尝从空同游梁者也
作者：皇甫汸
朝代：明
体裁：五言律诗

卜宅近仙源，晴沙别有村。花时游洛水，雪后访梁园。买笑黄金尽，耽诗白发繁。李膺门下客，叹息几人存。
赠渔苕叟
作者：皇甫汸
朝代：明
体裁：七言绝句

闻君家住旧苕溪，春水桃花路欲迷。总为南枝怀越鸟，此身犹在秣陵西。
赠王使君健
作者：皇甫汸
朝代：明
体裁：五言律诗

之子东南美，人称廊庙姿。早膺多士选，遂承明主私。珥笔趋仙室，彯缨入禁墀。长卿常侍从，摛藻奉如丝。
赠王生
作者：皇甫汸
朝代：明
体裁：五言律诗

世业本青箱，诜诜后益昌。谈应呼小友，书已授中郎。鹏路瞻霄近，鸡窗惜昼长。阿翁虽善赋，辍草待灵光。
赠盛秀才
作者：皇甫汸
朝代：明
体裁：七言律诗

避喧因就辟支禅，江左玄风属少年。数借慈灯挥藻赋，更从积雪照韦编。潮生静夜滩声转，月上空林塔影悬。愧我閒来寻白社，逢君却在虎溪边。
赠盛秀才
作者：皇甫汸
朝代：明

避喧因就辟支禅，江左玄风属少年。数借慈灯挥藻赋，更从积雪照韦编。潮生静夜滩声转，月上空林塔影悬。愧我闲来寻白社，逢君却在虎溪边。
赠程子
作者：皇甫汸
朝代：明
体裁：五言律诗

一泛梁溪棹，飘飘不系心。云山家尚隔，湖海岁空深。叔夜何忘锻，荣期岂废琴。淮南书总秘，莫学试黄金。
赠章宪副之楚
作者：皇甫汸
朝代：明
体裁：古风

滇池特秀五华山，曾记南征万里还。江入嶍峨天作堑，地经笮箐石为关。肯惮风尘违壮志，每谈瘴疠一摧颜。当时六诏多贤守，声名无出临安右。郡中夷落半雕题，部下�氓尽稽首。君本甘泉奏赋才，早从画省拥麾来。高卧夜闻桴鼓息，燕坐朝看画戟开。汉家佐理重循吏，遐徼回翔占利器。伏波慷慨詟百蛮，颍川超忽登三事。今移宪节武昌西，鹦鹉洲前芳草萋。为传崔颢题黄鹤，绝胜王褒访碧鸡。
赠胡开府
作者：皇甫汸
朝代：明
体裁：七言律诗

平戎今代推司马，屡奏飞书达汉家。雪后三军蒙挟纩，月明千里听吹笳。周瑜旌节屯江左，王浚楼船出海涯。闻道西湖罢歌舞，春来依旧见繁华。
赠胡开府五十
作者：皇甫汸
朝代：明
体裁：五言排律

早见成功日，仍开介寿年。平津将拜阁，充国尚留边。海外传声教，朝中伫凯旋。蘧龄跻半百，田客拥三千。有美堪垂后，无非可悟前。乐悬金石赐，侍从绮罗妍。令月逢青女，佳期会列仙。萸房重荐酒，桃核并登筵。戏马馀风嗣，椎牛宴享偏。吴山颂维岳，越水咏如川。鸿烈谁能纪，微才惧莫宣。清宵望南极，应喜丽台躔。
赠范子
作者：皇甫汸
朝代：明
体裁：古风

在昔纪高士，遐哉举逸民。始知弓旌代，乃有岩壑人。范子秉兹尚，非病自云贫。结庐灵山曲，垂竿胥水滨。绪年习道论，游方狎隐沦。披裘忽过夏，采药已载春。雨漂庭下麦，风落甑中尘。为颂幽贞吉，庶宣皇化淳。
赠茅丹徒
作者：皇甫汸
朝代：明
体裁：五言律诗

晋室皇畿宰，风流绝见君。鸣弦宓生化，饰吏子游文。山色斋中入，潮声政里闻。江干漂泊羽，犹得接鸾群。
赠董少姬
作者：皇甫汸
朝代：明
体裁：七言绝句

年才二七美朱颜，家住青楼大道间。曾记少时行乐处，不堪清梦到巫山。
赠蔡子木
作者：皇甫汸
朝代：明
体裁：七言律诗

林间车马不相闻，说却长安隔世氛。何事故人成白首，犹看羁宦在青云。重开火树因留客，乍熟春醪若待君。莫问平生诗思苦，一从身隐更焉文。
赠谯司法
作者：皇甫汸
朝代：明
体裁：七言律诗

才华蜀郡古来闻，况是谯周更不群。早岁挥毫惊白雪，明时射策致青云。衙开恒岳鹏宵迥，家忆巴江雁字分。共道持平能谳狱，坐令三辅号神君。
赠资上人
作者：皇甫汸
朝代：明
体裁：七言绝句

白塔山前慧树丛，绀楼初化影堂空。老僧相见谙吴语，夜就绳床问洽公。
赠金医
作者：皇甫汸
朝代：明

少年学道出长桑，闭户时窥五色方。汉武甘泉初铸鼎，好将灵药献君王。
赠金氏
作者：皇甫汸
朝代：明
体裁：五言律诗

卖卜吴门市，馀钱作酒资。身同日者隐，年忽老谁知。帘下经探秘，蓍中语入微。多惭大夫后，从子欲稽疑。
赠陈子修道天池
作者：皇甫汸
朝代：明
体裁：五言律诗

尘累何能遣，空门忽遇君。皈心参绣佛，戴发诵灵文。呗落渔山月，禅栖鹫岭云。谁怜叔玄妇，书去未相闻。
赠陈鸣野二首·其一
作者：皇甫汸
朝代：明
体裁：五言律诗

谢客杜门久，因君扫榻频。金装游侠后，缟带结交新。倚马知才子，笼鹅愧主人。若非惊座语，何自识陈遵。
赠陈鸣野二首·其二
作者：皇甫汸
朝代：明
体裁：五言律诗

吴市新逢面，嵇山旧隐名。思玄题赋就，观舞学书成。门有高阳侣，家多燕赵声。更怜仲子意，辞爵一何轻。
赠高邮守陈光哲
作者：皇甫汸
朝代：明
体裁：五言律诗

王祥佩刀日，谢眺下车辰。坐见望舒改，行歌沂海春。淹留倚淮树，迟暮对江蘋。宣室多祠事，犹怜未召人。
赠黄侍御中北上
作者：皇甫汸
朝代：明
体裁：七言律诗

君王遥待侍臣回，况御阳春左个开。早为乘骢仙阙去，犹烦罗雀翟门来。盘餐献岁聊传菜，驿路轻寒已见梅。一自南中持宪后，至今六诏想风裁。
赠黄子先皇甫氏也因避地隐姓云
作者：皇甫汸
朝代：明
体裁：古风

范雎入秦庭，梅福游吴市。隐姓干相君，逃名类仙吏。客逢江夏生，自谓西州裔。叔运遭崩乱，远迹甘留滞。家本秦川人，身从越乡寄。披雾清明朝，利见飞龙位。论难登石渠，烟煴吐经笥。述德诞吾宗，济美光遹世。并载发江都，方舟涉淮泗。聊宣敦赏情，一慰羁离思。
赠黄梅令张九一新蔡人也
作者：皇甫汸
朝代：明
体裁：五言律诗

解褐趋朝日，腰章宰邑年。人同潘岳少，政并子奇贤。楚地从兹始，梁园若个边。更闻两峰胜，政暇一逃禅。
赠龙沙宗藩父子
作者：皇甫汸
朝代：明
体裁：五言律诗

偶作洪都客，因承清燕私。秋风兰被坂，夜雪竹交池。授简何能赋，吹竽谢所知。传家自有学，并善楚元诗。
赤城山房诸子赏雪不赴
作者：皇甫汸
朝代：明
体裁：七言律诗

吴城无处不飞花，别有城南眺更赊。水绕横塘成素练，台临茂苑尽瑶华。残晖似逐将军骑，寒影犹栖御史鸦。可是梁园辞赋手，争言抱玉已家家。
赴丹阳广福寺与弟言别
作者：皇甫汸
朝代：明

古寺碑题西晋年，澄湖如练倚窗前。寒云自覆金光殿，荒草犹埋玉乳泉。枫叶染霜秋后色，雨花和梵夜中禅。亦知阅水同观世，不奈潮声送客船。
赴昆山悼顾武祥
作者：皇甫汸
朝代：明
体裁：五言律诗

东山辞满日，北郭送归年。驻马旌方举，鸣笳座已迁。伤心宿草地，洒涕菊花天。赖有徐卿子，宁云似舅贤。
赵景仁宴赠
作者：皇甫汸
朝代：明
体裁：七言律诗

童时名已动儒绅，曾是南宫第一人。痛哭上书思悟汉，从容辞秩遂归秦。东朝再起衔佳命，北阃重分禦敌尘。雪后拥裘无所事，祗将壶矢漫留宾。
辛丑至日
作者：皇甫汸
朝代：明
体裁：七言律诗

再从故国逢长至，始信幽居得自閒。旅迹秪惊江汉外，愁心翻寄酒杯间。云依北郭浮难定，岁入东流去不还。莫向夜深怀往事，却随清梦到朝班。
辞邑晚发
作者：皇甫汸
朝代：明
体裁：七言律诗

斜日扬帆卫水滨，长风吹浪下天津。心悬凫舄辞花县，梦入鲈鱼忆钓纶。江畔白鸥晴对客，野田黄雀暖依人。疏狂自笑三年尹，漂泊犹为万里身。
边马有归心
作者：皇甫汸
朝代：明
体裁：乐府曲辞

应瑞来宛国，衔恩入汉家。边兵犯燕塞，骠骑出龙沙。为报千金顾，宁辞万里赊。蹄穿朝踏雪，声断夜嘶笳。逐北名空在，征南赏未加。讵随班定远，生作玉门嗟。
过东山寺访王岳州
作者：皇甫汸
朝代：明
体裁：五言律诗

闻有蓬莱处，因栖鸾鹤群。坐溪看定水，登阁藉慈云。清净生秋色，明光隔世氛。从来摩诘兴，偏解诵灵文。
过东昌访包子不遇
作者：皇甫汸
朝代：明
体裁：五言律诗

王事劳明府，侯邦拥使车。嘉声闾里颂，芳草郡斋虚。过客惭题凤，怀人为赠鱼。清扬不可见，临水意何如。
过何山怀梁二何高士同诸兄弟作
作者：皇甫汸
朝代：明
体裁：五言排律

招隐推名岳，栖灵俨故丘。人奄随露尽，居尚有云浮。月寂台难旦，松深寺易秋。入林怀二凤，遵渚愧双鸥。嵇夜杯应化，徐君剑若留。还疑采薇路，魂魄一来游。
过兴济寺作
作者：皇甫汸
朝代：明
体裁：七言律诗

璇宫玉宇先皇赐，福地名都淑女乡。一自经营传内使，至今供奉礼空王。论恩实冠昭阳里，问水虚疑妫汭傍。载过倚舟回落日，暝烟行望柏苍苍。
过兴济寺作
作者：皇甫汸
朝代：明

璇宫玉宇先皇赐，福地名都淑女乡。一自经营传内史，至今供奉礼空王。论恩实冠昭阳里，问水虚疑妫汭旁。载过倚舟回落日，暝烟行望柏苍苍。
过北川桥旧寓
作者：皇甫汸
朝代：明

客舍依然禁御西，女墙淮月古青溪。春风为笑堂前燕，门外何曾识马蹄。
过北川桥旧寓
作者：皇甫汸
朝代：明
体裁：七言绝句

客舍依然禁篽西，女墙淮月古青溪。春风为笑堂前燕，门外何曾识马蹄。
过半塘寺登阁
作者：皇甫汸
朝代：明
体裁：五言律诗

宝阁开星劫，珠宫擅水乡。入林飘法雨，绕陛落天香。山径寻方近，云霄眺更长。窗前金塔影，时现玉毫光。
过叟瓶莲二头
作者：皇甫汸
朝代：明
体裁：七言绝句

玉露蒹葭秋已深，晚芳犹自媚幽林。何如仙子临湘水，朱袖双垂弱不禁。
过古城寄忆熊郡长二首·其一
作者：皇甫汸
朝代：明
体裁：五言律诗

空山嗟独往，古寺惜重来。花暗清宵榻，藤交隔岁台。春风难遣驻，夜壑易成哀。此地王阳驭，兹时可复回。
过古城寄忆熊郡长二首·其二
作者：皇甫汸
朝代：明
体裁：五言律诗

巡岳方南狩，朝宗尽北流。同来预从事，俱幸奉宸游。山水依然在，庭闱不可留。惟馀几驯鸟，相伴一荒丘。
过句曲刘生
作者：皇甫汸
朝代：明
体裁：五言绝句

家邻西晋寺，门对大茅峰。刘向传经处，空斋落夜钟。
过大兴隆寺访邝子元
作者：皇甫汸
朝代：明
体裁：七言律诗

萧寺寻君春独过，移藩新拜楚江沱。千年阁眺题鹦鹉，五月湘行佩芰荷。有诏岂嫌宣室晚，著书曾比茂陵多。金云宝露谈玄地，他日相思当奈何。
过定西岭寄忆包侍御节
作者：皇甫汸
朝代：明
体裁：七言绝句

兄弟逢时早策勋，人言柱下有机云。清宵为问华亭鹤，瘴岭骢还几度闻。
过广平怀吴二纯叔
作者：皇甫汸
朝代：明
体裁：五言律诗

尔昔承麾日，余兹趋府情。棠阴覆听事，苔石见题名。梦里丛台月，愁中漳水声。何如窗岫色，能忆谢宣城。
过张士弘登楼
作者：皇甫汸
朝代：明
体裁：五言律诗

苒苒过佳节，萧萧属暮秋。愧题王粲赋，空上庾公楼。黄菊杯仍把，青天月欲留。共君怀土梦，终夜绕长洲。
过张子
作者：皇甫汸
朝代：明
体裁：五言律诗

愁思何自遣，寂寞访张平。雪后持经坐，花间抱瓮行。感时聊复隐，玩世已能轻。终日蓬门掩，那知春草生。
过张子新居
作者：皇甫汸
朝代：明
体裁：五言律诗

早学樊生圃，初归平子田。蕉阴清簟上，花气绿窗前。客每携樽往，予思借榻眠。墙东喜相接，无用买邻钱。
过朱义民里
作者：皇甫汸
朝代：明
体裁：五言排律

卫兹怀国计，卜式上边输。表里施丹戟，题门赐宠符。淳风未凋谢，华屋渐榛芜。就食无群犬，巢林有一乌。徒令下马客，感事问田夫。
过楚王店谒羽祠虞姬配焉
作者：皇甫汸
朝代：明
体裁：五言律诗

盖世雄图歇，千秋遗像存。云屯原此地，日暮已荒村。龙战曾无敌，天亡未可论。独怜丈夫恨，空傍美人魂。
过武城谒言子祠作
作者：皇甫汸
朝代：明
体裁：古风

溯风枉轻帆，戴星理扁棹。超忽之武城，有荡瞻鲁道。古邑一何卑，令猷久弥劭。弦歌谢清响，精华契深造。曰余厕文儒，耽寂违时好。剖符辞帝京，腰章宰名赵。谅乏操刀资，惧贻制锦诮。经过缅遐䠱，神对宣幽抱。言采江上蘩，荐此庙中貌。谁谓殊千载，可以同高调。
过泉上人竹所寻王履吉读书处
作者：皇甫汸
朝代：明
体裁：五言律诗

素业依香积，芳林托化城。偶来乘逸兴，何处不春情。载酒莺花下，谈经象马鸣。王猷安可见，空自竹丛生。
过潜山寄嘲卜令自无锡迁此
作者：皇甫汸
朝代：明
体裁：五言绝句

商也能为政，明时尚棘栖。万公窗岫色，何似对梁溪。
过白鹤观陈鍊师房
作者：皇甫汸
朝代：明
体裁：五言律诗

青溪即此路，宛与世相违。桂树丛生处，桃花几度飞。云来石床净，月到洞门微。但醉容成醴，何须学幻归。
过祐民观二首·其一
作者：皇甫汸
朝代：明
体裁：五言律诗

仙家閒白日，邀我坐青溪。花下逢调鹿，林中问养鸡。秋声闻地籁，玄览出天倪。何事劳形役，年年使路迷。
过祐民观二首·其二
作者：皇甫汸
朝代：明
体裁：五言律诗

商山紫芝路，谷县赤松期。自愧无媒客，将从有道师。随烟游旷瀁，乘月弄参差。未得雄飞去，何如但守雌。
过董氏
作者：皇甫汸
朝代：明
体裁：七言绝句

不到青楼三纪年，章台柳色半销烟。今来非是江州夜，对却琵琶亦黯然。
过蒲圻吊廖学士
作者：皇甫汸
朝代：明
体裁：五言律诗

碧山成葬地，华屋但荒居。众女争相妒，明君恨不如。甘泉无献赋，邺架有藏书。独惜招魂处，湘江夜月虚。
过虎丘访云上人兼怀释秀
作者：皇甫汸
朝代：明
体裁：五言律诗

僧居苦空寂，人世与相违。自拂铢衣去，谁传灯梵归。觉花飘处尽，慧草藉来稀。独有听经鸟，依然绕座飞。
过长兄寓所寄忆
作者：皇甫汸
朝代：明
体裁：五言律诗

客路嗟相失，乡云限几重。萝轩虚夜月，竹院换春风。净理同因果，浮生任转蓬。题书迟玄度，劳忆在支公。
过顾司寇息园
作者：皇甫汸
朝代：明
体裁：五言律诗

华屋生年异，平泉死日荒。怀人嗟逝水，立马吊斜阳。后进推师表，先朝寄典章。犹闻江左士，挥泪说长康。
过马光禄旧寓
作者：皇甫汸
朝代：明
体裁：七言律诗

一区西接禁城垣，大隐曾于此避喧。过客尚思文举座，居人犹说李膺门。清泉自绕花间去，幽鸟如窥户里言。家本秦川遥不见，重来翻谓是迷源。
过龙兴寺登大悲阁
作者：皇甫汸
朝代：明
体裁：七言律诗

宝阁何年起法门，金身十丈佛为尊。云移祇树看俱渺，天近昙花落更繁。槛外青莲开北岳，窗前赤日净中原。凭高忽望长安路，即拟双凫此奋翻。
还山诗四首·其一
作者：皇甫汸
朝代：明
体裁：古风

少值时运昌，因遭世网误。铨宰乏明藻，官邪以彰赂。申椒讵见芳，蛾眉秪成妒。高揖聊遂初，幽贞履吾素。狺犬方吠人，跕鸢复邅路。破甑苟不完，奚取孟生顾。虚舟自相触，安得蒙庄怒。归休眷长林，途穷日云暮。
还山诗四首·其三
作者：皇甫汸
朝代：明
体裁：古风

朅予归颇怡，室人交不喜。童子前致辞，主人何为尔。昔闻车马喧，盈门结如绮。今来雀可罗，蓬蒿但荒里。朱幡引鄙夫，金章粲谁子。百卉荣悴迁，四运代成纪。太宰填圜扉，中丞弃东市。羲旨示凶终，道家明殆止。伧奴慎勿言，嗟哉吾已矣。
还山诗四首·其二
作者：皇甫汸
朝代：明
体裁：古风

炫服耻游越，朱弦谬入齐。木彊阙文理，君房特妙辞。一丁且未解，子云翻好奇。登乘多拥肿，徒以先容赀。列肆争售珉，抱璞或致疑。苏粪充华绡，芳兰委幽畦。铅刀俾操割，安用镆邪为。骏足泛清驾，宁肯受鞿羁。愿为鸿鹄举，寥天戾羽仪。
还山诗四首·其四
作者：皇甫汸
朝代：明
体裁：古风

饕富易决性，縻爵岂知身。举国将吓鸟，矜位乃骄人。清庙惧为牺，绿波思纵鳞。陈王蔚文藻，忧生慕仙真。江淹摹别状，遨游穷八垠。哲士希昭旷，愚者溘埃尘。恩往若遗稿，宠来类积薪。请从不材寿，长守非病贫。
还扇词
作者：皇甫汸
朝代：明
体裁：七言绝句

忆昔春华溘露时，曾将丽曲写忧思。蛾眉不及齐纨素，一散人间无见期。
还砚歌为长兄赋
作者：皇甫汸
朝代：明
体裁：古风

长公甲诞岁逢酉，嘉宾四座称觞后。周郎手持一片石，殷勤为献千金寿。玉质温莹眼复明，霞彩烂耀铿然声。主人拜受比琼玩，置之几案烟霏生。科斗古籀镌虬形，色丝妙句如盘铭。客从远方罗雀至，呼儿取出题凤字。宝砚凋磨多苦辛，银杯羽化须臾事。主方懊怏客不欢，黑卿寂寞颖人弃。神物岂无呵护灵，依然得自吴趋市。君不见明珠合浦有时还，楚弓知在郢门间。由来丧焉何须问，且更笼鹅一解颜。
进酒词
作者：皇甫汸
朝代：明
体裁：古风

君不见北海尊罍夜不空，能令千载怀英风。又不见东山声妓日携往，曾是当年称雅尚。落魄余思同古人，折腰非愿乞閒身。清流奈取庸流笑，傲吏翻遭俗吏嗔。当筵漉酒巾嫌湿，隔箔传歌衣畏贫。酒酣耳热起击缶，富贵须时果何有。呼卢一掷轻千金，灭烛两欢过五斗。红颜成宠亦成妒，白首相新讵相故。莫作梁园苦上书，安用长门要买赋。旧事寥寥空美谈，眼前龊龊更谁堪。若但低眉死牖下，徒然生长在江南。
进酒词
作者：皇甫汸
朝代：明
体裁：七言绝句

芳情惯向歌前结，郁抱偏从醉后开。何事酒乾衔不放，杯香暗送口脂来。
进酒词
作者：皇甫汸
朝代：明

芳情惯向歌前结，郁抱遍从醉后开。何事酒乾衔不放，杯香暗送口脂来。
追悼白贞甫索其遗文
作者：皇甫汸
朝代：明
体裁：七言律诗

主客风流数乐天，仪曹清暇俨如仙。弹冠共记趋朝日，撤瑟俄惊叹逝年。长吉囊诗空自秘，中郎抱论与谁传。他时汉使如相访，只恐文姬诵未全。
追昔家居兄弟多燕会觞歌之乐特盛者如眺飞素于寒朝玩流光于清夜雪月二编华萼竞美矣比承慈戚兼值仲徂无复欢悰聊申慨咏时丁未秋日
作者：皇甫汸
朝代：明

细雨吹寒入草堂，萧萧落叶间鸣蒐。游情病后知因减，嘉会年来信不常。东郭雪残惟有卧，西园月在总堪伤。争酬丽藻谁能赋，空使词林泣谢庄。
追昔家居兄弟多燕会觞歌之乐特盛者如眺飞素于寒朝玩流光于清夜雪月二编华萼竞美矣比承慈戚兼值仲徂无复欢悰聊申慨咏时丁未秋日
作者：皇甫汸
朝代：明
体裁：七言律诗

细雨吹寒入草堂，萧萧落叶间鸣螀。游情病后知因减，嘉会年来信不常。东郭雪残惟有卧，西园月在总堪伤。争酬丽藻谁能赋，空使词林泣谢庄。
送伯氏赴试北上
作者：皇甫汸
朝代：明
体裁：七言律诗

騕袅长嘶趁北风，黄金台在古燕中。池塘草色春前思，禁苑花枝醉里丛。马援才成时未晚，公孙策就路应通。送君自愧冥飞雁，却笑当年误入笼。
送侯宪使之滇因悼杨太史
作者：皇甫汸
朝代：明
体裁：五言律诗

站岭炎云路，盘江毒水津。君方遥奉使，余是倦游人。乡泪猿声夜，离心柳色春。扬雄今物化，芭也欲谁论。
送僧之楚
作者：皇甫汸
朝代：明
体裁：七言绝句

千里云随一锡孤，楚山深处是荆巫。湘江秋尽多兰芷，笑采幽芳当折芦。
送儿北征四首·其一
作者：皇甫汸
朝代：明
体裁：古风

朅余解宦日，及尔承欢时。开室茂林下，灌园清溪湄。岂不眷明发，胡为远别离。别离情所难，况乃去庭闱。荣名会须早，玉体爱无亏。夙奉垂堂诫，聊以赠临岐。
送儿北征四首·其三
作者：皇甫汸
朝代：明
体裁：古风

少乏理人术，辞邑愿遗荣。仰荷王明眷，移署厕儒英。崇文辟东序，延胄昉西京。礼乐千载会，冠盖四门并。鸿都掌故在，凤阙睹新成。惟有青缃业，庶可绍家声。
送儿北征四首·其二
作者：皇甫汸
朝代：明
体裁：古风

岐路邈山川，行行感畴昔。束发升华阶，策足践文石。多士参嘉招，入朝怀盛饰。思作凌霄翰，忽为冲飙激。从事踰三纪，归来徒四壁。逢人惠问稀，无嗟不相悉。
送儿北征四首·其四
作者：皇甫汸
朝代：明
体裁：古风

家庆辞南陔，江程引西渡。稍闻长淮流，遥见广陵树。从亲三入都，皆子旧谙路。抗志慕远游，焉得劳内顾。别筵谢兰芳，归舟理金素。曾是桑榆年，牵情日云暮。
送冯咸甫孝廉北上
作者：皇甫汸
朝代：明
体裁：七言律诗

汉时世济数诸冯，今代家声晚更雄。忽枉新诗怜小谢，已无故友似嵇公。直臣曾抗批鳞疏，侠士犹存弹铗风。射策入朝逢内侍，指看折槛在墀中。
送刘守备兵维扬
作者：皇甫汸
朝代：明
体裁：五言律诗

为邦有令名，开府向江城。鲸海无传警，狼山伫偃兵。歌同五裤美，赠比一钱清。独惜隋堤柳，春来绾别情。
送刘守备兵维扬
作者：皇甫汸
朝代：明
体裁：七言律诗

建牙吹角海门东，尽道刘琨节制雄。时听高谈樽俎上，夜闻清啸戍楼中。已多遗爱留棠树，别有幽情倚桂丛。咫尺江流才一水，音徽犹得奉馀风。
送刘明府还浙中二首·其一
作者：皇甫汸
朝代：明
体裁：五言律诗

江郡劳承檄，都门报罢官。云归越峤外，雨散楚台端。黑发还家早，清时行路难。谁怜湘水上，一夕有波澜。
送刘明府还浙中二首·其二
作者：皇甫汸
朝代：明
体裁：五言律诗

弃置本非罪，看君翻宴如。拂衣从此去，反服遂吾初。松识归田径，花攀别驾舆。故乡佳丽地，随意赋间居。
送叔氏入京
作者：皇甫汸
朝代：明
体裁：五言律诗

客思轻千里，官仪望五云。林间倾别酒，菊下赠馀芬。北雪衣先授，南鸿信早闻。倘逢相识荐，无忝晋徵君。
送叔氏游齐云
作者：皇甫汸
朝代：明
体裁：五言律诗

新安春水绿，乘兴谒名山。石磴和云践，金庭就日攀。暂来辞竹下，独往出花间。若遇壶中客，应知得道还。
送司寇顾公应祥调南省
作者：皇甫汸
朝代：明
体裁：七言律诗

尚书门接古崇冈，信是人间吏隐乡。槛外钟山瞻王气，镜中湖水阅年芳。两都去就原无系，三尺平反总旧章。闻道民穷轻犯法，愿教刑措佐时康。
送吴二纯叔便道省觐
作者：皇甫汸
朝代：明
体裁：七言律诗

玉堂仙客锦衣回，画舫轻帆莫漫催。入里便趋嘉庆拜，隔江须惠好音来。落梅恨早闻吹笛，丛菊愁偏照别杯。自古越乡形胜地，赤城霞起即天台。
送吴子充游北岳兼赴塞上谒苏司马
作者：皇甫汸
朝代：明
体裁：七言律诗

玄宫高建曲阳隈，登岳长谣亦壮哉。更为边关增感激，不因婚嫁重迟回。军中鲁仲飞书去，马上陈琳草檄来。谈笑功名须自致，许公幕下最怜才。
送吴子北上
作者：皇甫汸
朝代：明
体裁：五言律诗

颜训家声远，韦经世业存。凤毛新沐宠，豹尾旧承恩。视草供题翰，攀花恋别樽。秋风南雁起，书为报青门。
送吴尚朴北上拜官
作者：皇甫汸
朝代：明
体裁：古风

黄河冰开柳青色，翩翩意气辞乡国。玄成业本传父经，灵运才堪述祖德。男儿会须致身早，鸣珂走马长安道。弹冠忆昔多故人，听履今存几元老。莫因门第耻言勋，知有山公能荐君。捧檄喜趋东省拜，题书先报北堂闻。
送吴山人之洛川访弟兼谒西亭王孙
作者：皇甫汸
朝代：明
体裁：五言律诗

聚粮何所适，远与故山违。客路犹吟草，王门欲曳衣。行攀杨柳别，思逐鹡鸰飞。莫作梁园赋，淹留待雪归。
送吴纯叔北上
作者：皇甫汸
朝代：明
体裁：七言律诗

阊阖门前望淮水，汉京遥隔几重云。清尊斟酌人难别，白马迟回路忍分。秘器从来颁上相，敝帷何用乞明君。朝中故旧多相问，莫怪卢家独未闻。
送吴进士辞县就教三衢
作者：皇甫汸
朝代：明
体裁：五言律诗

愧我眈山卧，怜君辞邑过。共看双舄举，无奈一毡何。旅迹蓟门远，离怀漳水多。从来化蜀者，岂是让弦歌。
送吴长洲调官阳谷
作者：皇甫汸
朝代：明
体裁：七言律诗

看君移舄鲁门东，莫向南枝叹转蓬。邑是桑麻旧时地，民多弦诵古人风。城连黄石寻祠外，家隔青山望越中。却忆河阳春色里，桃花欲寄恨无穷。
送周以言再入越中二首·其一
作者：皇甫汸
朝代：明
体裁：五言绝句

湖山重到日，风景怅当时。越客清江上，犹吟吊鄂诗。
送周以言再入越中二首·其二
作者：皇甫汸
朝代：明
体裁：五言绝句

日落西陵渡，秋来姻草萋。已无孔九在，谁问若耶溪。
送周子吁总宪入蜀昔督学兹省
作者：皇甫汸
朝代：明
体裁：七言律诗

巴江雪后回春水，遥见扬帆逐楚云。花发锦城多藻思，猿啼巫峡奈愁闻。节宣番部新持法，门引诸生旧论文。最是羲之心恋蜀，裁书时欲访周君。
送唐应德游武夷
作者：皇甫汸
朝代：明
体裁：五言律诗

那堪逢乱后，重此对离群。岁晚崇江道，天长幔岭云。灵鱼寻汉祀，仙掌谒夷君。独往清溪夜，啼猿几处闻。
送唐应德视军海上
作者：皇甫汸
朝代：明
体裁：七言律诗

玉关此去朔风寒，瀚海东来血未乾。曾谓军容非俎豆，凭将经术静波澜。边情已向帷中决，师过还须席上安。借问王章旧时友，几人相庆贡公冠。
送大司寇顾华玉献绩北上
作者：皇甫汸
朝代：明
体裁：七言律诗

名疏玉扆已多年，身历南台未是迁。约法独持三尺重，生民奚止数千全。袖中启事人稀见，囊里刑书手自编。圣主久怀求旧意，满朝谁在绛侯先。
送大司马唐公龙养母还山
作者：皇甫汸
朝代：明
体裁：五言排律

司寇表陈情，君王诏许行。言归拜家庆，从此谢台衡。后乘遵鸿渚，前旌举凤城。谢安卧东野，疏广饯西京。八座夫人宠，三迁令母名。有怀桑景暮，无恙板舆轻。偕隐文焉用，閒居赋早成。丛萱当户发，新笋傍船迎。赠是山公杖，贻非颖叔羹。寿觞歌白雪，扇枕及朱明。一奏循陔咏，都令乡思生。朝来散孔席，余亦返柴荆。
送太学王生还齐安
作者：皇甫汸
朝代：明
体裁：七言律诗

从知楚国多材地，况复韦家奕叶人。博士见时推讲席，中郎迎后动儒绅。霜前雁起摇归思，月下猿啼怆别神。若问长沙旧还客，贾生今日尚沈沦。
送子仁弟游茅山二首·其一
作者：皇甫汸
朝代：明
体裁：七言绝句

天外三峰翳白云，人间何处访茅君。容江二月多春水，落尽桃花路始分。
送子仁弟游茅山二首·其二
作者：皇甫汸
朝代：明
体裁：七言绝句

洞口松杉蔽隐居，玉宸宫阙接清虚。相逢道士应须问，茂政年来好寄书。
送子安之太仓
作者：皇甫汸
朝代：明
体裁：五言律诗

明发辞林卧，遐心眷海东。荒城春雨外，孤棹暮潮中。岁月重来异，云山旧眺同。如逢垂钓者，一为访任公。
送子安家兄遣告皇陵之中都
作者：皇甫汸
朝代：明
体裁：五言排律

天授我高皇，龙飞自禹方。地曾留巨迹，云每识神光。宅镐谋应协，怀丰意讵忘。遂荒汤沐邑，因锢鼎湖藏。园县祠官给，泉闱烈考襄。枌榆无马鬣，松柏有乌翔。遹孝今王嗣，恢图中叶昌。监周兴礼乐，稽古备文章。观德崇新庙，栖灵狭旧乡。卜工维日吉，遐馈俟风将。东省推予仲，南宫曰尔良。春乡遥献节，秋水速征航。望气荆涂上，登禋汝泗旁。御香陈玉碗，量币发金箱。别泪纷鸿雁，来歆陟凤凰。故都行欲赋，扬㩁思何长。
送子安家兄遣告皇陵之中都
作者：皇甫汸
朝代：明

天授我高皇，龙飞自禹方。地曾留巨迹，云每识神光。宅镐谋应协，怀丰意讵忘。遂荒汤沐邑，因锢鼎湖藏。园县祠官给，泉闱烈考襄。粉榆无马鬣，松柏有乌翔。遹孝今王嗣，恢图中叶昌。监周兴礼乐，稽古备文章。观德崇新庙，栖灵狭旧乡。卜工维日吉，遐馈俟风将。东省推予仲，南宫曰尔良。春乡遥献节，秋水速征航。望气荆涂上，登田汝泗旁。御香陈玉碗，量币发金箱。别泪纷鸿雁，来歆陟凤凰。故都行欲赋，扬搉思何长。
送子约弟访董太史于苕溪因怀殊胜寺旧游
作者：皇甫汸
朝代：明
体裁：五言律诗

越国青山外，吴江芳草前。夜帆看独往，春水怅悠然。过寺迷初地，逢桥记昔年。还闻倒屣处，应得蔡邕怜。
送孙生北上拜爵
作者：皇甫汸
朝代：明
体裁：五言律诗

生子当如仲，孙郎更少年。丹书藏秘府，兵法守遗篇。仗剑都门外，扬帆春水前。铭勋会须早，塞上正烽烟。
送宗兄擢宪之岭南
作者：皇甫汸
朝代：明
体裁：五言律诗

南顾劳宸眷，西曹特简良。行为持节使，暂解尚书郎。华萼离筵散，琼崖别路长。莫令庾岭外，音断雁来翔。
送客之济上访金君旧吴守
作者：皇甫汸
朝代：明
体裁：五言律诗

临淄路何许，之子谒贤侯。昔受千金顾，今怀一饭酬。刺修缘北海，榻解为南州。若问长洲苑，伤心荒草秋。
送宪使蔡公督晋学政十二解·其一
作者：皇甫汸
朝代：明
体裁：四言诗

维扬肇域，泰伯始都。因江为浸，薮曰具区。列国秦并，置郡首苏。海陵壮丽，畛畷膏腴。
送宪使蔡公督晋学政十二解·其七
作者：皇甫汸
朝代：明
体裁：四言诗

奚夺之吴，遄臻于晋。戢武崇文，叙伦兴行。甫宪斯兼，契敷在敬。下民畴援，天子有命。
送宪使蔡公督晋学政十二解·其三
作者：皇甫汸
朝代：明
体裁：四言诗

桓桓蔡侯，产自昴精。诞岳之秀，挺国之桢。为民司牧，与士作程。南参冯翊，东寄专城。
送宪使蔡公督晋学政十二解·其九
作者：皇甫汸
朝代：明
体裁：四言诗

今之士子，咸诡于艺。或失则浮，或失则靡。通阐其微，瑄扬其旨。侯执厥中，务纳于轨。
送宪使蔡公督晋学政十二解·其二
作者：皇甫汸
朝代：明
体裁：四言诗

剧矣兹邦，艰哉惟守。汉简二千，虞稽三九。绩以政成，官由德懋。宠以缇辎，华以章绶。
送宪使蔡公督晋学政十二解·其五
作者：皇甫汸
朝代：明
体裁：四言诗

暂去留思，再来快睹。弦诵千家，菽粟万户。争劳以迎，式歌且舞。嗟尔群黎，咸侯昔抚。
送宪使蔡公督晋学政十二解·其八
作者：皇甫汸
朝代：明
体裁：四言诗

钟姚哲吏，韦白词流。怀贞陋邵，砥节方攸。瞠乎后躅，迈种前修。恩隆父母，令詟君侯。
送宪使蔡公督晋学政十二解·其六
作者：皇甫汸
朝代：明
体裁：四言诗

载迁楚宪，俾饬吴戎。邮无传箭，幕有悬弓。折冲俎上，制算帷中。娱枰谢傅，缓带羊公。
送宪使蔡公督晋学政十二解·其十
作者：皇甫汸
朝代：明
体裁：四言诗

今之使者，怙势作威。民不见德，惟辟是贻。罹以密网，搆以厉阶。公听惟平，和易以绥。
送宪使蔡公督晋学政十二解·其十一
作者：皇甫汸
朝代：明
体裁：四言诗

遐揽尧墟，顾瞻舜泽。迭绍迭兴，复禹之迹。水溯汾漳，山探姑射。考俗辨疆，典学之职。
送宪使蔡公督晋学政十二解·其十二
作者：皇甫汸
朝代：明
体裁：四言诗

奕奕蔡侯，秉粹履醇。允文允武，惟清惟寅。志举三代，用弼一人。鼎铉鸿烈，社稷荩臣。司勋作颂，耀世弗湮。
送宪使蔡公督晋学政十二解·其四
作者：皇甫汸
朝代：明
体裁：四言诗

劝课农桑，发摘奸宄。被以仁风，臻于化理。河内同声，颍川共美。匪直望舒，逮及期已。
送家兄赴浙三首·其一
作者：皇甫汸
朝代：明
体裁：五言律诗

岐路易为情，那兼骨肉行。同兹恋南树，忽是饯西京。碧水通吴苑，青山带越城。无因乡国近，遂使别离轻。
送家兄赴浙三首·其三
作者：皇甫汸
朝代：明
体裁：五言律诗

托迹似孤云，含悲一送君。良时共羁宦，中道独离群。花萼随萍转，骊驹逐雁分。定知临海夜，诗报惠连闻。
送家兄赴浙三首·其二
作者：皇甫汸
朝代：明
体裁：五言律诗

东南山水地，谢客去相安。霞气窗中岫，涛声郭外滩。风因越绝访，法向吕刑看。况是多文藻，谁云饰吏难。
送尚医陈通政南还
作者：皇甫汸
朝代：明
体裁：古风

东风吹花驻芳甸，都门此日开郊宴。车马争来四岸闻，冠裳自结倾城饯。借问饯者云是谁，为儒十载方为医。逃名未得潜庐岳，授诀应曾饮上池。少年宠食王官禄，白首归田叹知足。磬折非辞彭泽腰，倦飞欲振祁奚䠱。由来出处本难同，佩玉镮金仕已雄。君不见男儿读书破万卷，至今落落犹泥中。
送尹兵曹擢河间守
作者：皇甫汸
朝代：明
体裁：七言律诗

闻君初解尚书郎，出守雄邦迩帝乡。命下不殊冯翊诏，腰间争似会稽章。食前借箸筹多中，地上成图料已长。莫道宛王将献马，防秋日夜念遥疆。
送广平令寇同年应召时尊翁方拜司马先后北上
作者：皇甫汸
朝代：明
体裁：五言律诗

汉庭今有召，茂宰被弓旌。飞舄辞花县，鸣珂上玉京。人悲父母去，余祖友生行。独忆河阳树，能含别后情。
送张中丞还蜀
作者：皇甫汸
朝代：明
体裁：七言律诗

防海年来力已殚，一朝谈笑静波澜。功成讵免中山谤，赠别应嗟蜀道难。叩阙请租回帝眷，磨崖留颂与民看。峨眉高处虽堪卧，祗恐徵书起谢安。
送张子还广陵
作者：皇甫汸
朝代：明
体裁：古风

张子别我黄鹤楼，飘然骑鹤归扬州。驾言返吾初服去，安得为此斗粟留。君不见嵇生疏散长卿慢，不善希世称巧宦。献玉明时秖自悲，投珠昏夜遭人盼。闻说淮南桂树芳，澄湖一曲似沧浪。莫须北阙徵书下，自许东山隐兴长。
送张尚宝谪淮南转运
作者：皇甫汸
朝代：明

繁华自昔数扬州，君去无嗟夺凤游。试访名花吊隋苑，好攀丛桂对淮流。河桥月上开官舍，海县潮回放客舟。年少辟疆犹作吏，功成谁复念留侯。
送张幼于之南都应比
作者：皇甫汸
朝代：明
体裁：五言律诗

老至惜离群，时来此送君。三山吴地尽，一水楚江分。率敏工题赋，衡思善属文。犹怀壮夫耻，直欲树奇勋。
送张幼于北上
作者：皇甫汸
朝代：明
体裁：七言律诗

东京养士弘开馆，西廨怜君别寓居。经析高谈掌故后，诗成新体建安馀。暂修孔相门前刺，定得中郎座上书。独有乡心千里共，淮南秋水报双鱼。
送张给事沈府册封还朝
作者：皇甫汸
朝代：明
体裁：七言律诗

手持汉节奉恩辉，为展周亲出禁闱。向夕每思青琐拜，乘春遥望赤墀归。小山桂树留难住，上党扬花别易飞。总有封章焚草尽，醴筵休问谏书稀。
送徐绍卿还洞庭兼讯方子
作者：皇甫汸
朝代：明

临水朝来望，还山西渡人。柳情非远道，花恨是残春。槁泽聊吟楚，寻源若避秦。祇应方处士，白首共垂纶。
送徐绍卿还洞庭兼讯方子
作者：皇甫汸
朝代：明
体裁：五言律诗

临水朝来望，还山西渡人。柳情非远道，花恨是残春。槁泽聊吟楚，寻源若避秦。祗应方处士，白首共垂纶。
送故友之子陈生入京
作者：皇甫汸
朝代：明
体裁：五言律诗

长安羁宦地，送尔远行游。沙路云迎马，寒关雪满裘。消魂新别感，把臂故情留。万里赢粮意，无因少妇忧。
送故友程水部之子下第往毗陵谒唐太史乞志二首·其一
作者：皇甫汸
朝代：明
体裁：七言绝句

落落鸡群见尔时，河山犹邈故人思。叔敖死后空囊在，廉吏年来讵可为。
送故友程水部之子下第往毗陵谒唐太史乞志二首·其二
作者：皇甫汸
朝代：明
体裁：七言绝句

凤毛今日喜逢君，裘敝长安路忍分。最是中郎知有道，西行一为访碑文。
送文司教北上
作者：皇甫汸
朝代：明
体裁：五言律诗

当宁崇儒教，持经谒圣君。伏生犹未老，扬子最能文。帐已同南郡，书堪逼右军。还怜竹林后，见尔出鸡群。
送日者朱氏
作者：皇甫汸
朝代：明
体裁：七言律诗

逢君布卦似公明，尽道朱家有建平。独坐垂帘聊著易，人来叩户已知名。吴中再至还轻组，洛下相招果却兵。为爱隐居何处是，澄江一曲对宣城。
送曹子出守彰德
作者：皇甫汸
朝代：明
体裁：五言律诗

风流汉京兆，之子见徽音。剖竹当名郡，辞兰出上林。淮阳资卧理，漳水寄离心。何处堪怀古，铜台芳草深。
送朗公讲解还越
作者：皇甫汸
朝代：明
体裁：五言律诗

开教逢鸠什，谈经得马鸣。坐中窥有相，言下了无生。法雨和香气，天花落梵声。归时多宝就，刊石为垂名。
送朱参军入贺千秋令节
作者：皇甫汸
朝代：明
体裁：七言律诗

东朝初进九龄筹，南国欢逢拜舞秋。数报寝门回鹤驾，新从驰道出龙楼。世家共羡韦贤后，记室争推阮瑀流。君去分明窥盛典，还将礼乐颂成周。
送朱挥使提兵备禦
作者：皇甫汸
朝代：明
体裁：七言绝句

牙旗遥指海东云，夜半潮随刁斗闻。充国来边多胜算，不教幕下久从军。
送朱生戍滇
作者：皇甫汸
朝代：明
体裁：七言绝句

行尽黔中万叠山，昆明特秀五华间。漫过铜柱思乡泣，会见金鸡放赦还。
送李伯华使宁夏
作者：皇甫汸
朝代：明
体裁：七言律诗

年来念尔劳王事，塞役冲寒两度违。雨露喜迎新使节，风尘愁见旧征衣。春先豳谷花应发，腊尽函关雁不飞。到日从容登华岳，凭高一览汉京畿。
送李太仆还朝
作者：皇甫汸
朝代：明
体裁：古风

余闻国君之富在数马，露台云锦何为者。昔从周穆起长鸣，今逢伯乐因增价。龙驹骠骑满天闲，苜蓿初肥汉使还。谁向王猷聊借问，莫须拄笏看西山。
送李子植卿自圯县迁和顺
作者：皇甫汸
朝代：明
体裁：七言律诗

可怜潘岳仍怀县，犹忆河阳桃李时。年少有才今共忌，风流为政去多思。太行日暮凫堪远，上党云回雁独迟。人世别筵那遽促，天涯后会渺难期。
送杨子祐知兴国
作者：皇甫汸
朝代：明

寻役谢皇畿，遄征辞帝阙。朱明垂方隆，修景迎未歇。晨旌抗欲徂，午马哮不发。且覆天末觞，暂缓星前辙。抒情谅子衷，执手信我说。丕休蒙嘉运，利用宾时哲。弹冠捐族闾，绁组跻朝列。玄士守深湛，谒帝生激烈。稽首金马荣，澡身玉壶洁。平江波涛兴，昊穹垢气结。一麾竟出守，三命聊所窃。行行迈楚荆，漭漭遵吴浙。旆指衡服云，帆挂湘干月。遐想百代雄，浩叹一时没。愿葆幽谷资，毋俾兰芳灭。炯介投处言，慷慨起长别。袂连汗并挥，心与飙俱热。洞庭秋水清，击子中流楫。
送杨子祐知兴国
作者：皇甫汸
朝代：明
体裁：古风

寻役谢皇畿，遄征辞帝阙。朱明垂方隆，脩景迎未歇。晨旌抗欲徂，午马哮不发。且覆天末觞，暂缓星前辙。摅情谅子衷，执手信我说。丕休蒙嘉运，利用宾时哲。弹冠捐族闾，緤组跻朝列。玄士守深湛，谒帝生激烈。稽首金马荣，澡身玉壶洁。平江波涛兴，昊穹垢气结。一麾竟出守，三命聊所窃。行行迈楚荆，漭漭遵吴浙。旆指衡服云，帆挂湘干月。遐想百代雄，浩叹一时没。愿葆幽谷姿，毋俾兰芳灭。炯介投处言，慷慨起长别。袂连汗并挥，心与飙俱热。洞庭秋水清，击子中流楫。
送槃侄读书竹堂寺
作者：皇甫汸
朝代：明
体裁：五言律诗

不远违亲舍，寻幽就法堂。夜禅宁避虎，晨诵忽亡羊。寂灭销尘想，常明引隙光。无令竹林赏，春草遂荒凉。
送段水曹奔母丧
作者：皇甫汸
朝代：明
体裁：五言律诗

百年慈景秘，万里讣音传。远道风霜改，轻旗涕泪悬。婺星从夜陨，萱草罢春妍。无复閒居赋，空过题柱边。
送汪子之锡江
作者：皇甫汸
朝代：明
体裁：七言绝句

桃花落尽草萋萋，归去汪伦路不迷。天际孤帆谁与伴，祇随明月下梁溪。
送沈二仲文游浙中因寄田叔禾
作者：皇甫汸
朝代：明
体裁：古风

昔与田叔别，乃自汉东都。英髦值嘉运，睎翼荷天衢。轩缨无荣恋，竹帛有良图。玄疲子云草，书削路生蒲。撝旃辞京辇，纡驾领藩符。响臻倾四座，焱散各一隅。冉冉流岁月，骍骍奉驰驱。时违事已异，迹舛情复殊。冶容嫉众女，姱行嗤浅夫。敬通方见抵，仲翔亦被诬。杜门著越绝，倚市歌吴趋。愿因晨风想，共保朝露躯。之子羡黄鹄，西飞访白驹。气合双神剑，光俪两明珠。雄谈秋水至，藻思春葩敷。虹霓迟心赏，山水焉足娱。申缄缅契阔，抚已愧枪榆。
送沈二游越中
作者：皇甫汸
朝代：明
体裁：五言律诗

提琴谢氛俗，抗策访名山。世事兴亡后，秋心词赋间。石潭沿月弄，天目倚云攀。别有观涛兴，枚生定未还。
送沈禹文还朝
作者：皇甫汸
朝代：明
体裁：七言律诗

故乡乱后惜离群，倚棹江边一送君。咫尺龙颜行自爱，迢遥雁信数相闻。薇花漫对滇南日，琼树长怀冀北云。海内兵戈须草檄，定知开府待参君。
送淳甫之南都
作者：皇甫汸
朝代：明
体裁：七言律诗

怜君避难频为客，非是干时谒贵公。百亩已荒吴苑上，全家犹寄冶城中。莺啼驿路关春意，帆落津亭候晓风。年少相看头易白，无言江夏是黄童。
送清甫游京师
作者：皇甫汸
朝代：明
体裁：五言律诗

少年轻远别，相送欲牵衣。记室文章似，平原肝胆非。草芳过楚歇，花落渡淮稀。更有帷堂恨，霜时定忆归。
送王亮卿游天台
作者：皇甫汸
朝代：明
体裁：五言律诗

岳路从兹始，仙源信可求。客情临海峤，乡语永嘉舟。天外看霞起，林间听瀑流。无能解缨去，送子欲神游。
送王令重补武康
作者：皇甫汸
朝代：明
体裁：七言律诗

王乔仙令谒明光，再见飞凫指越乡。莫谓劳人憎案牍，须知饰吏在文章。绶迎天目晴云入，琴拂英溪流水长。借问政声谁得似，试看怀县兴河阳。
送王侹北上
作者：皇甫汸
朝代：明
体裁：七言律诗

十年归与白云期，一棹重来问所之。物色定逢关吏识，姓名犹有侍臣知。花开可是扬州兴，木落兼多秋水思。若说先朝旧供奉，君王应恨不同时。
送王公子之白下二首·其一
作者：皇甫汸
朝代：明
体裁：七言绝句

尔抱青箱寓旧京，五陵结客总肥轻。乡心却逐秦淮水，犹自东流向阖城。
送王公子之白下二首·其二
作者：皇甫汸
朝代：明
体裁：七言绝句

相门有子降王门，讵讶当年齐偶尊。忆得凤凰台上月，渭阳深处照黄昏。
送王兵曹使楚
作者：皇甫汸
朝代：明
体裁：五言排律

一尊吴苑酒，千里楚云乡。汉使新乘传，周官旧职方。遥天庐岳隐，春水洞湖长。岭外闻猿泣，衡中见雁翔。荒祠犹傍竹，废宅几垂杨。吊古情难极，探奇兴不忘。停舟惊草绿，解佩赠兰芳。祇为耽辞赋，知君滞郢阳。
送王子之太学
作者：皇甫汸
朝代：明
体裁：五言律诗

谒帝速征轮，知君久席珍。才华追大雅，文体起先秦。列馆槐阴昼，圜桥藻水春。圣朝方养士，莫作上书人。
送王子亮卿真州访蒋宪使
作者：皇甫汸
朝代：明

岁暮三山路，江通一水津。舟寒初载雪，榻暗旧生尘。静夜闻潮惯，荒城落叶频。悬知蒋诩宅，开径迟幽人。
送王少仪给事罢官还楚
作者：皇甫汸
朝代：明
体裁：七言律诗

怜君得罪出梧垣，最是难招楚客魂。匹马乡关从此别，一尊岐路复何言。未须操乐聆钟子，便可为文吊屈原。木落洞庭堪涕泪，月明湘浦况闻猿。
送王户曹擢九江守
作者：皇甫汸
朝代：明

廿泉献赋早知名，才子为郎在两京。阙下承符初出守，郡中森戟已相迎。空庭庐岳晴云色，燕坐浔阳江水声。试觅古来《循吏传》，几人年少寄专城？
送王户曹擢九江守
作者：皇甫汸
朝代：明
体裁：七言律诗

甘泉献赋早知名，才子为郎在两京。阙下承符初出守，郡中森戟已相迎。空庭庐岳晴云色，燕坐浔阳江水声。试觅古来《循吏传》，几人年少寄专城。
送王甥受福重谒相府作
作者：皇甫汸
朝代：明
体裁：七言律诗

归来贫贱幸相随，何事韩生复别离。供奉凭将三世术，遨游仍恋五陵私。惯谙客路如平地，祗恐人情异昔时。记得燕公曾误采，省堂应见旧题诗。
送王维桢还泾阳二首·其一
作者：皇甫汸
朝代：明
体裁：五言律诗

萧斋避客处，解榻迟君时。稍觉形容改，将无梦寐疑。酬心谁把剑，揽涕独题碑。辞乏中郎妙，空惭有道知。
送王维桢还泾阳二首·其二
作者：皇甫汸
朝代：明
体裁：五言律诗

宦迹一朝谢，离心十载还。旻天孝子恨，风雪旅人颜。夜壑青山里，春帆越水间。王裒枯树在，归忆几回攀。
送王维桢量移台州
作者：皇甫汸
朝代：明
体裁：七言律诗

使君仙棹且徐开，岐路离筵未忍回。乘月遥从石梁度，看霞几过海门来。郡中共识宣城藻，阙下谁怜贾傅才。吴越相望一水隔，思心日夜向天台。
送王良医之武冈
作者：皇甫汸
朝代：明
体裁：五言律诗

白发微官在，沧江别路长。看星趋翼轸，问水过沅湘。采药身千里，闻猿泪几行。惟应鸿宝诀，犹得事淮王。
送王良医之武冈
作者：皇甫汸
朝代：明

白发微官在，沧江别路长。看星趋翼轸，问水过沅湘。采药身千里，闻猿泪几行。惟应鸿宝诀，犹得侍淮王。
送祖叟随姚太史游京
作者：皇甫汸
朝代：明
体裁：五言律诗

为重一言诺，因轻千里心。青门赠柳色，白首念桑阴。旅迹蝇同附，乡书雁莫沉。平生抱琴德，行矣惠知音。
送程惟光之越
作者：皇甫汸
朝代：明
体裁：七言律诗

黄河冰开春水生，河上春风送远行。蓟北云山堪堕泪，越南烟树亦含情。牙樯自起中流鹭，粉署空啼二月莺。到日西湖好吟眺，由来水部有诗名。
送章参岳之蜀兼讯杨太史
作者：皇甫汸
朝代：明
体裁：五言律诗

移藩因重寄，倚棹惜离群。路向巫山去，江从巴水分。乡书秋雁达，客梦夜猿闻。圣代文谁似，行当荐子云。
送范于中楚宪移任东藩
作者：皇甫汸
朝代：明
体裁：七言律诗

新辞宪节荆襄上，更引藩旌齐鲁间。基访灵光题赋去，邑闻弦诵采风还。虚传金药生蓬海，无复泥函秘岱山。长白祠前频驻马，独将忧乐系时艰。
送范宪副之鲁栝苍人也余昔治其郡
作者：皇甫汸
朝代：明
体裁：七言律诗

杜门忘却人间世，扫径重回长者车。芳草客程聊信宿，白云官舍近何如。观风东去闻弦诵，报政南来待简书。莫道外台非禁地，霜威犹是避骢馀。
送范观察再入滇中
作者：皇甫汸
朝代：明
体裁：七言律诗

逢君造次将何适，犹指南云戒使车。万里盘江重到后，五华诸寺旧游馀。跕鸢望处曾题字，候雁来时好寄书。若问当年同宦者，为言辞赋老相如。
送范进士劳军还朝
作者：皇甫汸
朝代：明
体裁：七言律诗

早从剑佩接仙班，遥捧丝纶出汉关。解橐尽颁兵士赏，弃繻争识使君还。鸿飞冀北春前信，桂发淮南别后攀。兄弟才名谁得似，古来二陆自云间。
送董道夫还大梁
作者：皇甫汸
朝代：明
体裁：五言律诗

归心年不待，高蹈古来闻。牵世俱为客，辞官独见君。到家春草合，度岭瘴烟分。去去嵩山迥，何由系白云。
送蔡中丞之大梁二首·其一
作者：皇甫汸
朝代：明
体裁：五言律诗

闻君歌赴洛，暂此驻熊轩。昔羡年方少，今看位已尊。丛台连魏寝，戚邸半梁园。不是夷门客，何由慰赠言。
送蔡中丞之大梁二首·其二
作者：皇甫汸
朝代：明
体裁：五言律诗

台端劳简命，河内伫宣风。置坐同周处，名亭次召公。郑饥行尽给，梁狱到应空。可是工诗者，谁云宦并穷。
送蔡法曹考绩北上四首·其一
作者：皇甫汸
朝代：明
体裁：五言律诗

何事移官后，嗟君独未迁。才高献最日，秩满拜真年。客路吴关外，乡心越水前。帝城能自入，无藉子公先。
送蔡法曹考绩北上四首·其三
作者：皇甫汸
朝代：明
体裁：五言律诗

同作周南滞，还嗟此路分。弃符关吏识，持法国人闻。天际长江日，江边建业云。莫令明主见，犹恨不如君。
送蔡法曹考绩北上四首·其二
作者：皇甫汸
朝代：明
体裁：五言律诗

帐饮临南浦，骊歌动北辕。如何聊执手，已自黯销魂。问树知温室，看花认省门。向来同侍从，枚朔几人存。
送蔡法曹考绩北上四首·其四
作者：皇甫汸
朝代：明
体裁：五言律诗

无言骑省少，忽讶鬓初斑。世事忘江上，朝仪想殿间。莺啼新岁月，柳暗旧关山。相府知名久，中郎定不还。
送袁永之戍越
作者：皇甫汸
朝代：明
体裁：古风

晨风戒商序，伫立野萧条。念兹帝京别，轨路脩且遥。遥遥子何之，将予情内劳。在昔蒙嘉运，与子侪王僚。愧非通时哲，而俾世网遭。人事若浮云，聚散仍一朝。子勤越乡戍，予掌畿辅徭。行当慎舟楫，平江有波涛。吴越古战场，故鬼日夜号。子其感兴废，毋用徒忉忉。
送郏荐和同年奉使山东为刘阁老营葬
作者：皇甫汸
朝代：明
体裁：五言律诗

新裁绿袍使，遥捧紫书行。北阙方同侍，东山感独征。诗书瞻孔邑，旌节启王程。耆德思元老，玄庐在速成。
送郑比部文茂还朝
作者：皇甫汸
朝代：明
体裁：七言律诗

奉使遥看出汉庭，平反今已报无刑。冤销旱海沾灵雨，恩到圜扉仰法星。雅志自应弘远业，少年谁不羡明经。春风正好桃花发，奈赠离枝杨柳青。
送郑水部擢楚臬便道觐母
作者：皇甫汸
朝代：明
体裁：五言律诗

兰省为郎久，荆藩拜宪初。凭将旧经术，自可饰刑书。问俗从江汉，宁亲过里闾。须知陶母意，莫献武昌鱼。
送郡守王君廷入觐
作者：皇甫汸
朝代：明
体裁：七言律诗

看君鸣佩远朝天，圣主方思良二千。毂下重过避骢路，殿中犹记上书年。颍川治行偏能最，蜀郡才华不啻先。总是吴公知贾谊，勿须言向汉文前。
送郭侍御谪令闽中
作者：皇甫汸
朝代：明
体裁：七言律诗

闽中为令似非轻，犹胜长沙逐贾生。花县暂看飞舄去，柏台争忆避骢行。山当剑浦云常暖，溪带樵川水最清。他日临轩访民瘼，封章留得直臣名。
送金宪使之蜀少随父经此
作者：皇甫汸
朝代：明
体裁：五言律诗

蜀道遥天末，巴江春水分。嗟余游少小，送客想氤氲。燕坐琴台月，褰帷剑阁云。知君能谕俗，无待长卿文。
送金比部谪官北上
作者：皇甫汸
朝代：明
体裁：七言律诗

莫因得罪叹明时，君去应逢圣主知。坐对越山倾别酒，行攀淮树寄离思。省中执法凭三尺，阙下衔恩恋一麾。予亦周南留滞者，春城挥手各凄其。
送阮将军北上
作者：皇甫汸
朝代：明
体裁：古风

阮侯才气何翩翩，少年志欲图凌烟。屏居一自蓝田后，绿沈久卧苍苔前。祗知屈宋工题赋，翻笑孙吴用兵误。种瓜聊傍东陵门，射虎忘却南山路。君不见老骥虽伏枥，长怀千里途。李陵不归岂国士，魏尚复起诚丈夫。我有美酒倾玉壶，饮君愿奋千金躯，功名会可收桑榆。
送陆子还洞庭
作者：皇甫汸
朝代：明
体裁：七言律诗

朅来城市不堪居，归去湖山得自如。林屋树深无暑到，石门云偃觉尘疏。欢娱胜事还能几，零落交知太半馀。借问风帆何日下，将因明月迟秋初。
送陆子还西山
作者：皇甫汸
朝代：明
体裁：五言律诗

湖山招隐地，岁晚独归人。寇乱惟衰鬓，途穷共此身。门闲嵇散钓，甑满范生尘。别后毛坛路，花溪梦里春。
送陆宜甫归洞庭
作者：皇甫汸
朝代：明
体裁：古风

烈士睎康衢，逸人缅幽壑。矫翼鲜宁栖，潜鳞有深托。陆君箕颍流，雅志甘场藿。被褐自行吟，持经事耕作。别来岁屡遒，念往迹犹邈。避乱辞东山，韬光翳南郭。聿暮促归心，申章叙离索。雪积湖上居，云停林间阁。挂席回青阳，援琴迟芳酌。愿保黄发期，无渝素心诺。
送陆尚宝之京
作者：皇甫汸
朝代：明
体裁：古风

昔日大廷召对策，独草万言吐胸臆。相君手捧频叹嗟，天子亲披动颜色。御墨题名置上第，赐秩蒙恩官建礼。秋风忆食故乡莼，乞归耻给长安米。十年不调笑为儒，一岁超迁拜大夫。朝持符玺趋双阙，夜整衣冠别五湖。隋堤柳暗落花稀，淮浦潮生舟似飞。谁将笔砚先烧却，可使才华让陆机。
送陈兵曹谪官兴化
作者：皇甫汸
朝代：明
体裁：七言律诗

佐邑官閒莫厌卑，昭阳山下正花时。愁中襆被辞兰省，梦里挥毫忆凤池。淮海潮声流别恨，都门柳色赠离枝。汉庭才子多承谴，立马须瞻董相祠。
送陈子知杭州
作者：皇甫汸
朝代：明
体裁：五言律诗

东省含香吏，南邦佩印臣。离心冶城月，别路武林春。碧水移兰舸，青山拥画轮。岳王遗寝在，拜手荐江蘋。
送陈敬舆知广州
作者：皇甫汸
朝代：明
体裁：五言律诗

横金初出守，剖竹胜为郎。楚水看乡尽，炎云度岭长。翠禽疑异雀，椰树即甘棠。南海逢廉吏，知无一物将。
送陈水部还朝
作者：皇甫汸
朝代：明
体裁：五言律诗

奉使来金马，徵钱助水衡。归程望阊阖，别酒饯昆明。岁序看湘雁，春心报省莺。因君问乡土，何日海波平。
送静公受戒还蜀
作者：皇甫汸
朝代：明
体裁：五言律诗

游吴兼适越，了自得尘观。剑阁千盘险，瞿塘五月寒。随缘朝乞市，说法夜登坛。西去乘杯别，何曾蜀道难。
送项生入京
作者：皇甫汸
朝代：明
体裁：五言律诗

为问西陵客，何时发永嘉。路随天外雁，舟泛雪中花。帝典虞堪并，皇图汉未加。行瞻天禄阁，载笔振瑶华。
送顾子懋涵应贡北上
作者：皇甫汸
朝代：明
体裁：古风

古来江左多英烈，顾荣人望尤超绝。班生岂好纨裤间，公子能持布衣节。早年作赋思凌云，同时幸遇圣明君。未果先容因狗监，徒然落魄在鸡群。一朝起就贤良荐，却向金门请褐见。横经论难诸儒前，夹陛惟闻帝称善。此时折角动朝绅，还须吐胆奏天人。为语洛阳新进者，更谁得似晚平津。
送驾部王子督楚学
作者：皇甫汸
朝代：明
体裁：古风

中兴文运应图开，声教遥知薄海回。共看济济多周士，更道彬彬悉楚材。楚乡今上龙飞地，代来总是攀鳞起。里社鸣时河正清，銮舆幸后云常紫。骚坛屈宋本称雄，谁为操斤向郢中。明堂岂羡菁茅贡，江汉先歌棫朴风。奉扬德化劳宸眷，蜀郡王褒被嘉荐。藻鉴曾推吏部郎，才华况属瀛洲彦。君不见伯乐不生良骥缺，钟期死后朱弦绝。曲学翻为弟子嘲，离经徒守迂儒说。作范如君夐出伦，文从三变一朝新。道傍散木犹蒙顾，径里幽兰并沐春。寄言和氏私相喜，千载今逢辨玉人。
途中遇周舍人因寄天保给事
作者：皇甫汸
朝代：明
体裁：五言律诗

含悲辞玉几，将命发瑶京。凤藻衔春思，龙江事远行。无由蹑仙驾，犹自阻王程。会向天台去，传书与步兵。
道中寄忆四首 其一 陆子宜俯
作者：皇甫汸
朝代：明
体裁：五言律诗

良友一相失，殊方谁见求。湖云归去夜，坛月别来秋。梦里青山路，吟边芳草洲。何由迟欢晤，天外是南楼。
道中寄忆四首 其三 黄子淳甫
作者：皇甫汸
朝代：明
体裁：五言律诗

以我淹留叹，思君弃置情。朱弦齐俗忌，白璧楚人轻。泽国枫初落，江天雁独鸣。将祛劳与吝，何日见黄生。
道中寄忆四首 其二 周子以言
作者：皇甫汸
朝代：明
体裁：五言律诗

从宦非吾愿，归心奈尔何。关河秋雁少，驿路暮云多。怀壑空腾笑，栖林独寤歌。向来游赏地，芳草讵堪过。
道中寄忆四首 其四 衲子大林
作者：皇甫汸
朝代：明
体裁：五言律诗

岁晚东林树，淮南落木同。斋虚玄度月，江倚惠连风。尘劫看为累，荣名悟是空。归期殊未得，持此报休公。
遣仙使
作者：皇甫汸
朝代：明
体裁：乐府曲辞

周穆穷寰宇，汉武慕蓬壶。东生游调笑，西母宴欢愉。颠既廑纁币，丰亦枉蒲车。缓龄韬上药，御气秘真符。台端两侍御，将命发天都。齐梁历南楚，瓯越尽东吴。姓名河上隐，物色市中趋。金简探绿籍，琼笈访丹书。曾未三载还，幸与百年俱。筑馆理上士，授粲出中厨。行闻避骢马，归见绾银鱼。稽首愿玉体，寿考永无虞。
邀李宪长同李侍御登海上浩然阁夕泛建阁赋诗者吴姜公龙也阁与诗皆无恙而姜为异物矣因次其韵继之以慨焉
作者：皇甫汸
朝代：明
体裁：五言律诗

高阁与云浮，平看洱水流。相邀二嘉客，来泛一仙舟。烽火堪愁思，烟波几浪游。望乡因叹逝，陈迹已先秋。
邯郸行
作者：皇甫汸
朝代：明

宝马邯郸道，金装游侠过。一朝罢歌舞，千秋伤绮罗。台榭风花尽，郊原烟草多。客心将夜月，滚滚向漳河。
邯郸道
作者：皇甫汸
朝代：明

邯郸临古道，车马此通津。锦瑟空埋恨，缁衣易染尘。王昌非荡子，赵女是才人。并逐漳流尽，荒台蔓草春。
邹宪使见访奉赠兼柬故旧
作者：皇甫汸
朝代：明
体裁：七言律诗

静数交游怜海内，半伤摇落在江南。一朝门巷烦回辙，十载风尘愧盍簪。岐路青阳惊客梦，禁城芳树与谁谈。山公自昔能知我，可信嵇生有不堪。
邻湖
作者：皇甫汸
朝代：明
体裁：古风

君向明时学为圃，不独操嬴称善贾。鱼鸟相忘但一丘，江山信美非吾土。分畦插槿引清渠，燕坐应怜抱瓮馀。开尊自喜烹葵荐，堆几聊看种树书。古来知有蒙庄叟，漆园似接芳邻后。花时欲访隐人居，春水桃源迷渡口。
郊上暖行
作者：皇甫汸
朝代：明
体裁：七言绝句

经旬病卧寒翻剧，忽漫郊行暖太舒。岂谓阳和犹择地，容光不照子云居。
郝宪使招宴岳阳楼
作者：皇甫汸
朝代：明
体裁：五言律诗

高阁倚清虚，长川落照馀。从来风景处，能使兴情舒。垂翼同归鸟，冥心不羡鱼。因君念倾盖，聊此驻征车。
郡学八景 其一 南园
作者：皇甫汸
朝代：明
体裁：五言绝句

地本宋相居，宫由素王辟。嘉树既敷荣，澄流复凝碧。
郡学八景 其七 采芹亭
作者：皇甫汸
朝代：明
体裁：五言绝句

言采泮水芹，因登道山岸。斜日抱亭扉，春风集童冠。
郡学八景 其三 泮池
作者：皇甫汸
朝代：明
体裁：五言绝句

璧水湛圜流，金波漾清沚。中有游鱼戏，荷香随风起。
郡学八景 其二 道山
作者：皇甫汸
朝代：明
体裁：五言绝句

仞由寸乃积，高以下为基。攀跻一延眺，仰止良在斯。
郡学八景 其五 古桧
作者：皇甫汸
朝代：明
体裁：五言绝句

托根上干霄，偃盖久承露。不念植者劳，但知匠者顾。
郡学八景 其八 春雨亭
作者：皇甫汸
朝代：明
体裁：五言绝句

条风将化雨，一夕洒南园。门下多桃李，芳菲总不言。
郡学八景 其六 来秀桥
作者：皇甫汸
朝代：明
体裁：五言绝句

仙源渺何处，镜接太湖长。奇峰七十二，隐隐在危梁。
郡学八景 其四 杏坛
作者：皇甫汸
朝代：明
体裁：五言绝句

瑶坛茂文杏，得地岁华深。时有青衿子，横经坐晚阴。
郡守王公廷招游大云庵同用春字
作者：皇甫汸
朝代：明
体裁：五言律诗

谢守屏纷务，韦公访净因。石门纡画戟，云径拥朱轮。伐木听莺罢，衔花爱鹿驯。从兹双树下，扫榻待行春。
郡守金城见访时方治水
作者：皇甫汸
朝代：明
体裁：七言律诗

自怜汉省为郎久，一谢云霄托薜萝。散帙林中惟有卧，高轩门外枉相过。西台揽辔清风在，南郡承麾惠政多。早晚白公堤已就，伫听民唱两岐歌。
郡斋作
作者：皇甫汸
朝代：明
体裁：古风

雅志怀山栖，复得理山郡。苍岫入南楹，白云带西径。虽事簿领劳，时与烟霞并。心旷眺已遐，迹沈寻亦近。下车芳载徂，牵牒明两迅。仁静乐有馀，拙迟澹无竞。命藻酬清晖，濡毫愧灵运。
郡斋秋思
作者：皇甫汸
朝代：明
体裁：七言律诗

郡斋忽漫秋风入，芳树先凋一叶梧。云际早看衡雁起，月明愁听峡猿呼。绛侯不肯容才子，渔父无劳问大夫。一自衔恩违省闼，何辞飘泊在江湖。
鄱阳
作者：皇甫汸
朝代：明

鄱口晓来望，济阳路此通。颓波销霸业，蔓草没王宫。雾色香垆上，秋声瀑布中。禅心与游思，并落枫林东。
鄱阳
作者：皇甫汸
朝代：明
体裁：五言律诗

鄱口晓来望，浔阳路此通。颓波销霸业，蔓草没王宫。雾色香炉上，秋声瀑布中。禅心与游思，并落枫林东。
鄱阳湖三首·其一
作者：皇甫汸
朝代：明
体裁：七言绝句

长湖落日起悲风，想像旌旗在眼中。自惜空流贾生涕，即今谁数亚夫功。
鄱阳湖三首·其三
作者：皇甫汸
朝代：明
体裁：七言绝句

书生曾未解谈戎，帝子相招意气雄。不见飞舞来阙下，犹闻染翰在舟中。
鄱阳湖三首·其二
作者：皇甫汸
朝代：明
体裁：七言绝句

君王爱弟本难图，夜半楼船直渡湖。金谷翻冤坠楼妇，铜山虚聚铸钱徒。
酬刘侍御见讯
作者：皇甫汸
朝代：明
体裁：古风

李生嗟大雅，魏主惜通才。王风邈已矣，斯人安在哉。刘郎挺国秀，束发晞天阶。彯缨隐柱下，揽辔历南台。姱行末俗诋，恩宠中道乖。游梁倦栖翼，入洛伤羁怀。遂解东都绶，聊剪北山莱。却扫百虑捐，流览群言该。纵盼蹑霞壑，抗迹凌嚣埃。春往童冠集，夜坐樽罍开。赵瑟既以越，秦筝一何哀。棣华惭二俊，藻咏蒙双裁。世苦隆暑烦，惠然清风来。比声丽金艧，炫目皆琼瑰。申章讵成报，抽思屡迟回。幸值赏心晤，无使荣名隳。
酬周公瑕七夕见赠
作者：皇甫汸
朝代：明
体裁：五言律诗

京国俱流寓，禅堂独病栖。徒怀七襄咏，犹恋六尘迷。金锁秋声飒，银河夜色低。不堪摇落意，脉脉凤城西。
酬子安迫岁将事行役书情
作者：皇甫汸
朝代：明
体裁：五言律诗

闻君歌赴洛，而我叹游秦。一出江湖远，频惊岁月新。閒云归后意，芳草客中春。不及稽生懒，长辞当路人。
酬子约秋日斋中宴集
作者：皇甫汸
朝代：明
体裁：五言律诗

怜君暂休汝，留客赋郊居。琴兴闻蝉后，秋声落木初。白云閒北牖，芳草歇前除。即序方盈念，贫交已渐疏。
酬孙子贻古镜歌
作者：皇甫汸
朝代：明
体裁：古风

美人贻我古明镜，月可拟形冰拟莹。拜受何如怀璧归，相盼岂异投珠赠。面拭银华若发型，背错雕文恍难认。虫蟠蚓结秀色斑，博物云自开元间。绳穷缄启四座朗，整冠省带愁人颜。少年被服多冶艳，盛饰入朝观者羡。蛾眉讵知众女嫉，纤腰翻承后宫谴。世途黮黯不堪陈，魑魅纵横昼向人。却诋林宗虚秉鉴，争言柱下只同尘。从此年华憔悴尽，经月忘沐耻荣进。映玉都非裴楷容，素毛渐改潘仁鬓。君不见徐卿持节迈湘浔，李生一镜价千金。嘉惠慷慨情犹古，短歌流传称至今。愧我微才响谁嗣，荷君末光良自钦。世交纷纷总如面，何以报之惟此心。
采莲曲秋日经济宁万水曹招宴池亭作
作者：皇甫汸
朝代：明
体裁：古风

朱英翠叶俨仙葩，绣浦金塘特著花。涟漪江畔明秋水，的皪城边缀晚霞。晚霞秋水正芳时，桂楫兰舟处处移。舟移菡萏波间动，楫绕芙蕖镜里披。本缘倾盖追欢宴，翻作牵裳送别离。夫君自是轩冕客，不惜瑶尊永今夕。试问看花限北津，何如折柳停南陌。折柳思应长，看花愁更积。醉君罗绮筵，为君歌采莲。莲花万种出吴阊，岁岁年年狎景光。此日荷风迎素扇，此时萝月照新妆。可怜共蒂邀同伴，勿愿飘蓬在异乡。济上相逢华已暮，菱歌一曲断人肠。
释弘伎自关中游蜀山
作者：皇甫汸
朝代：明
体裁：七言绝句

太华峰前西别秦，锦江持钵度馀春。经冬不散峨嵋雪，一夕轻消面壁人。
重建云隐庵
作者：皇甫汸
朝代：明
体裁：五言律诗

宝刹将倾日，琳宫再构年。佛馀迦叶地，僧乏道林钱。绕塔徵前果，沉灰悟宿缘。愿言功德就，来问废兴禅。
重挽周以言二首·其一
作者：皇甫汸
朝代：明
体裁：五言律诗

委化同桑户，嗟来吊寝门。迷途非敏梦，顾影似嵇魂。繐帐风偏瑟，松丘日易昏。平生金药秘，无复枕中存。
重挽周以言二首·其二
作者：皇甫汸
朝代：明
体裁：五言律诗

把臂成淹忽，伤心每泫然。笛闻堪有赋，琴在已亡弦。访宅为幽里，寻溪是夜川。襄阳多弃草，何处购遗篇。
重经四祖五祖山
作者：皇甫汸
朝代：明
体裁：五言律诗

慧宇接岩阿，尘镳惜再过。乡书吴雁尽，客泪楚猿多。钟梵凝青霭，铢衣挂碧萝。那堪弹指后，年鬓已蹉跎。
重经西湖
作者：皇甫汸
朝代：明
体裁：七言律诗

西湖原是旧离宫，烽火那堪四望通。山邑重开图画里，年华犹在梦魂中。沙閒鸥鸟心相得，水冷芙蓉迹颇同。多少游人争解说，欢歌留却使君功。
重赠董少姬二首·其一
作者：皇甫汸
朝代：明
体裁：七言绝句

玉人重喜醉花前，璧月流光夜可怜。何事花飞人别去，却因圆缺悟尘缘。
重赠董少姬二首·其二
作者：皇甫汸
朝代：明
体裁：七言绝句

旧日啼红尚清衣，可禁沾袂泪重挥。江流亦恐愁难浣，愿逐寒潮一度归。
重过天平寺寻僧不遇
作者：皇甫汸
朝代：明
体裁：五言律诗

空山重到处，双树隔年芬。飞锡游方去，馀香坐自焚。窗通邻寺塔，岩落别峰云。何物堪留晤，清泉竟日闻。
釐庙制
作者：皇甫汸
朝代：明
体裁：乐府曲辞

典礼成四海谧，享祀禋九庙翼。考明堂筵太室，献皇跻烈祖匹。故鬼小幽灵假，咏孝思歆明德。
金山
作者：皇甫汸
朝代：明
体裁：五言律诗

百折回孤岛，中流起四禅。花台承宝雾，香涧泻珠泉。鼋解迎僧梵，狮尝护佛筵。宁知潮与月，并可悟慈缘。
金陵怀旧
作者：皇甫汸
朝代：明

平生踪迹半京畿，别去秦淮岁屡违。道上投珠多按剑，市中击筑几沾衣。寺寻白社僧犹在，宅访青溪客已非。莫学陇西逢醉尉，夜深愁向灞亭归。
金陵还客歌赠周以言
作者：皇甫汸
朝代：明
体裁：古风

有客近自金陵还，唁余特造竹林间。别日无多江上梦，秋风忽改镜中颜。弹铗悲歌横义气，班荆坐语都门事。翻覆人情溪壑同，荣枯世态晨昏异。悠悠谁复为怜才，落落何须久怀刺。君不见昔时江左重名流，一朝烬灭随荒丘。徒令户外容双戟，安用车前引八驺。青溪遥接乌衣口，旧宅垂杨几存否。陈遵那顾尚书期，阮籍惟耽步兵酒。白首犹逢梁国人，倾心讵信平原友。归去何如谢世牵，六关不入最称贤。莫将一掬羊昙泪，洒向西州岐路边。
金陵还客歌赠周以言
作者：皇甫汸
朝代：明

有客近自金陵还，唁余特造竹林间。别日无多江上梦，秋风忽改镜中颜。弹铗悲歌横义气，班荆坐语都门事。翻覆人情溪壑同，荣枯世态晨昏异。悠悠谁复为怜才，落落何须久怀刺。君不见昔时江左重名流，一朝烬灭随荒丘。徒令户外容双戟，安用车前引八驺。青溪遥接乌衣口，旧宅垂杨几存否。陈遵那顾尚书期，阮籍惟耽步兵酒。白首犹逢梁国人，领心讵信平原友。归去何如谢世牵，六关不入最称贤。莫将一掬羊昙泪，洒向西州歧路边。
钓台
作者：皇甫汸
朝代：明
体裁：五言律诗

自学尧年隐，羞称帝者师。虚闻前席待，不遣后车随。滩是垂纶处，星非犯座时。祗应鸥与鹭，犹此伴荒祠。
钱侍御赙亡友周子仙于虞山感赋
作者：皇甫汸
朝代：明
体裁：五言律诗

嗟君成物化，何事得仙游。术向青华秘，名从绿简收。空棺存敝杖，药市即丹丘。柱史生前契，灵筵永夜留。
钱江夕泛舟人因指括苍感赋
作者：皇甫汸
朝代：明

冬霁寒轻树未凋，丹枫江岸似花饶。半帆布影悬初月，几处渔灯点落潮。慢世不将辞赋卖，端居何用简书招。白云东望苍山路，曾记当年误折腰。
钱江夕泛舟人因指括苍感赋
作者：皇甫汸
朝代：明
体裁：七言律诗

冬霁寒轻树未彫，丹枫江岸似花饶。半帆布影悬初月，几处渔灯点落潮。漫世不将辞赋卖，端居何用简书招。白云东望苍山路，曾记当年误折腰。
锡山访传程二隐君
作者：皇甫汸
朝代：明
体裁：五言律诗

并是逃名侣，林居各宴然。人称南郭隐，自喜北窗眠。放棹非乘雪，停车似饮泉。今朝逢二仲，何惜醉花前。
长兄斋中尝畜白鹦鹉一只亡后归之于人哀赋二首·其一
作者：皇甫汸
朝代：明
体裁：七言绝句

客到花间问主人，隔帘先听语声频。今来却作乌衣燕，飞向东家别哢春。
长兄斋中尝畜白鹦鹉一只亡后归之于人哀赋二首·其二
作者：皇甫汸
朝代：明
体裁：七言绝句

尘生窗畔绿阴稀，不见笼中舞雪衣。何似义乌能恋主，寒枝栖尽尚来飞。
长兄新买珠灯试宴二首·其一
作者：皇甫汸
朝代：明
体裁：七言绝句

的皪明珠缀綵丝，芬蒀华焰引金枝。争言南海流光夜，绝胜西园让月时。
长兄新买珠灯试宴二首·其二
作者：皇甫汸
朝代：明
体裁：七言绝句

为欢讵惜散黄金，讶向鲛人购远琛。但遣履綦承夜色，不缘缨组照春心。
长兄祥日悲赋
作者：皇甫汸
朝代：明
体裁：七言律诗

欢娱旧事不堪论，细雨空堂倍怆神。三径落花谁是主，一丘荒草已为陈。因来上食登君座，索尽遗书断客轮。愁见梁间新燕语，可能飞唤夜台春。
长安二月雪后歌
作者：皇甫汸
朝代：明
体裁：古风

二月欲破春过半，六霙犹自飞零乱。尘氛四野郁昏霾，琼瑶一夜堆璀璨。沙柳含烟未吐丝，宫花压雪空成幔。甘泽应悬畎亩思，凝寒更起衣裳叹。天意从来未可谌，物华奈尔无由玩。君不见宝露新传楚国来，铜盘捧出龙颜开。斋心万乘躬郊祀，稽首千官进寿杯。呜呼古有灾祥说，昨冬胡露今胡雪。博极真怜刘向才，条陈讵职匡衡诀。尚赖金门燮理臣，好调玉烛太平春。朝中自是咨虞岳，海内何须忧杞人。
长安十六夜歌
作者：皇甫汸
朝代：明

长安十六夜如洗，千门万户烟花里。闺中少妇夜出游，陌上行人忽成市。粲粲珠钿映月来，翩翩翠袖抟风起。风前月下逞娇姿，爱惜春花能几时。无那蓂荃先落荚，只愁杨柳渐飞丝。游丝飞入黄金地，扑牖穿帘果何意。凤甸常悬祷雪忧，鳌山久罢观灯戏。灯光却照五侯家，列炬然膏满绛纱。岂谓铺金能作埒，亦知剪彩易为花。银花火树开佳节，遂令观者相环列。霍氏门墙有后尘，魏其池馆空前辙。凄凉往事已为陈，恨杀怀春似玉人。莫贱兰房今夜女，故多椒掖旧时亲。明珰尽结琼瑶丽，袨服争看锦绣新。襦曳茝时香散霭，袜移莲处暗生尘。香尘冉冉随芳步，共道非烟亦非雾。驰目还怜梁下期，客冶又为桑间误。皞阇今已羡如云，夙夜谁当畏行露。铁锁遥开天上桥，渐台何必待符招。二南倘被翘薪化，四海应回广髻谣。
长安十六夜歌
作者：皇甫汸
朝代：明
体裁：古风

长安十六夜如洗，千门万户烟花里。闺中少妇夜出游，陌上行人忽成市。粲粲珠钿映月来，翩翩翠袖抟风起。风前月下逞娇姿，爱惜春花能几时。无那蓂荃先落荚，只愁杨柳渐飞丝。游丝飞入黄金地，扑牖穿帘果何意。凤甸常悬祷雪忧，鳌山久罢观灯戏。灯光却照五侯家，列炬然膏满绛纱。岂谓铺金能作埒，亦知剪綵易为花。银花火树开佳节，遂令观者相环列。霍氏门墙有后尘，魏其池馆空前辙。凄凉往事已为陈，恨杀怀春似玉人。莫贱兰房今夜女，故多椒掖旧时亲。明珰尽结琼瑶丽，袨服争看锦绣新。襦曳�时香散霭，袜移莲处暗生尘。香尘冉冉随芳步，共道非烟亦非雾。驰目还怜梁下期，冶容又为桑间误。闉阇今已羡如云，夙夜谁当畏行露。铁锁遥开天上桥，渐台何必待符招。二南倘被翘薪化，四海应回广髻谣。
长安行赠陈子克脩
作者：皇甫汸
朝代：明
体裁：古风

长安昔日花如绮，走马看花事已矣。吁嗟岁月无停晷，回首又值春风起。陈生久客长安里，按剑誓将归故里。呜呼陈生归且止，古来晚暮多豪士。桑弧蓬矢志四方，区区肯效儿女子。君不见今燕台，乐剧不宾胡为哉。他年自识公孙对，暂时岂为刘蕡哀。驷马车，黄金印。他时乘此佩之去，花柳迎人故山处。
长干寺除夕
作者：皇甫汸
朝代：明
体裁：五言律诗

客岁因僧腊，人天感物华。翻经迷贝叶，颂酒愧椒花。裘敝长千里，心飞故国涯。随缘聊住世，岂是乐无家。
长干行送陆仪曹重补南署
作者：皇甫汸
朝代：明
体裁：古风

长干里，金铺夹兰戺。陵树苍苍控石城，淮流湜湜通江水。廿年高卧东山庐，一朝更踏西京市。马上耽游期不顾，缓辔微吟日将暮。都人观者语道傍，白头何自始为郎。莫恨汉家今用少，须看止辇拜冯唐。
长干行送陆仪曹重补南署
作者：皇甫汸
朝代：明

长干里，金铺夹兰戺。陵树苍苍控石城，淮流湜湜通江水。廿年高卧东山庐，一朝更踏西京市。马上耽游期不顾，缓辔微吟日将暮。都人观者语道傍，白头何自始为郎？莫恨汉家今用少，须看止辇拜冯唐。
长沙行送胡子
作者：皇甫汸
朝代：明
体裁：古风

贾生昔被长沙谪，湘水千年动颜色。吊古空劳忆芷兰，世途久已生荆棘。当今天子称圣君，论恩岂复如汉文。垂裳穆穆日南向，锐情稽古非谦让。直气常悬青琐间，愁云更郁乌台上。胡郎胸中书万言，夕方拜官朝叩阍。刘向况有五行传，挺身悟主争绳愆。即今亦有长沙行，此去应知圣主情。早晚定膺宣室召，肯使人徒说贾生。
长门怨
作者：皇甫汸
朝代：明
体裁：乐府曲辞

长门永夜幽，团扇早迎秋。望幸非同辇，含情是倚楼。容华翻易歇，恩宠最难收。君自观鱼乐，宁知妾泪流。
閒居柬吴二纯叔王二禄之
作者：皇甫汸
朝代：明
体裁：七言律诗

北山归卧各风烟，西望长安思惘然。直散闻莺兰省畔，朝回饮马玉河边。府中尽道逢时少，阙下争看被服妍。为忆同游双凤侣，衔恩记否十年前。
閒居简子安兄
作者：皇甫汸
朝代：明
体裁：五言排律

自我谢繁郡，同君旋敝庐。草芳知岁改，花落见春馀。江汉游来倦，云山病未除。门违长者辙，驿枉故人书。旅迹从漂梗，微材类散樗。还邛未有赋，徒愧卧相如。
门有车马客行赠李少卿
作者：皇甫汸
朝代：明
体裁：乐府曲辞

驱车吴趋市，被服一何妍。叩阍怀敝刺，云是李青莲。家住齐东里，裔自陇西传。观道汶泗上，探奇泰岱间。举手扪星汉，蹑足凌云烟。昔拜符玺郎，侍从清华班。姱行遭时妒，修名为世牵。一麾佐宣守，理案有馀闲。试问长江练，日对谢公悬。倾盖惠良觌，振袖发瑶编。莹如夜光俪，粲若春葩鲜。且勿出关去，邀君著五千。
闰七夕
作者：皇甫汸
朝代：明
体裁：五言律诗

情是经年约，欢逢闰月催。临妆怜窈窕，欲渡思徘徊。鸟讶香车转，鸾惊绣阁开。今宵绛河上，应不厌重来。
闰七夕病中作
作者：皇甫汸
朝代：明
体裁：七言绝句

花烛人间卜夜难，香车天上结重欢。嗟余抱病移单枕，非爱双星欲卧看。
闰午
作者：皇甫汸
朝代：明
体裁：七言绝句

今年闰月两端阳，共对榴花再举觞。百岁几回能遇此，不妨频系五丝长。
闰月十五送客
作者：皇甫汸
朝代：明
体裁：五言律诗

清光将闰月，并是惜流年。蓂枝承处尽，桂蕊映来偏。赏异西园后，情同南浦前。无言一夕阻，翻得两重妍。
闲居柬吴二纯叔王二禄之
作者：皇甫汸
朝代：明

北山归卧各风烟，西望长安思惘然。直散闻莺兰省畔，朝回饮马玉河边。府中尽道逢时少，阙下争看被服妍。为忆同游双凤侣，衔恩记否十年前？
闺怨二首·其一
作者：皇甫汸
朝代：明
体裁：七言绝句

妾自当年远嫁君，相随万里莫离分。那能割断东南水，化作同飞西北云。
闺怨二首·其二
作者：皇甫汸
朝代：明
体裁：七言绝句

别时圆月照江天，不见人归见月圆。那因得并清光转，夜渡梅花到尔边。
闻刘子威还自洛阳奉简
作者：皇甫汸
朝代：明

别记殷秋日，归当聿暮时。枚生游似倦，陶令去嫌迟。试问山川胜，聊陈风土宜。铜台经故寝，金谷展荒祠。潘县犹花发，梁园但黍离。鬓先凋作素，衣尽化为缁。余抱伤弓恨，君遭按剑疑。因声附张邴，久宦欲何为。
闻子约有荆州之役
作者：皇甫汸
朝代：明
体裁：五言律诗

传尔衔新命，令余缅旧思。猿清啼楚夜，草绿吊湘时。匦入周官贡，香分汉吏司。江山迟文藻，行拟二骚词。
闻报
作者：皇甫汸
朝代：明

已报旱云连蓟北，更看洪水涨江东。天高未鉴桑林祷，河决难成瓠子功。周制备荒储九载，汉家闻异策三公。小臣亦愿输余税，却奈归田岁不丰。
闻报
作者：皇甫汸
朝代：明
体裁：七言律诗

已报旱云连蓟北，更看洪水涨江东。天高未鉴桑林祷，河决难成瓠子功。周制备荒储九载，汉家闻异策三公。小臣亦愿输馀税，却奈归田岁不丰。
闻报三首·其一
作者：皇甫汸
朝代：明
体裁：七言绝句

太乙祠前礼玉清，炉姻灯火彻霄明。赐锦裁为朝斗服，宫词按出步虚声。
闻报三首·其三
作者：皇甫汸
朝代：明
体裁：七言绝句

朝迁玉座已生尘，夜隔纱罗独黯神。可是少君凭幻术，望中犹得见夫人。
闻报三首·其二
作者：皇甫汸
朝代：明
体裁：七言绝句

玉辇离宫驻未回，金吾夜报柏梁灾。可怜粉黛成灰烬，错指长门是化台。
闻报纪事
作者：皇甫汸
朝代：明

五楼钟鼓不闻扬，三殿同灾特异常。凭玉须颁罪己诏，止车应受直臣章。尧心自是安茨室，汉祀何能救柏梁。遥想千官趋走地，却于西内拜君王。
闻熊叔仁疾
作者：皇甫汸
朝代：明
体裁：五言律诗

闻有悲秋客，秋来属病身。还丹思海岳，行药傍城闉。休沐违朝谒，焚香了性真。欲知消渴处，惟是著书频。
闻王维祯移官民部
作者：皇甫汸
朝代：明
体裁：五言律诗

传尔天台日，移官地省时。拂琴停水调，扫榻及花期。越峤眈康乐，吴都迟左思。无言相见喜，怀旧恐兴悲。
闻王维祯赴都寓居天界寺
作者：皇甫汸
朝代：明
体裁：五言律诗

一谢天台郡，还来入帝京。如何逢下榻，犹自隔重城。客路闻钟意，空门驻马情。远公应与晤，静里话平生。
闻蔡比部上书改南署寄忆
作者：皇甫汸
朝代：明
体裁：五言律诗

卧病贻同好，因书报故人。悠然芳草意，堪老白云身。金马西京道，瑶华江左春。知君方盛饰，何以厌缁尘。
闻蝉
作者：皇甫汸
朝代：明
体裁：七言绝句

卫水东驰疾似云，水边沙柳带斜曛。最是蝉声不堪听，西来况是客中闻。
闻警
作者：皇甫汸
朝代：明
体裁：七言律诗

军书插羽达斋宫，圣主停祠赋小戎。燕地笳喧榆塞上，汉家月照柳营中。师从节制猷偏壮，将熟韬钤气自雄。慷慨即思投笔去，一朝开域伫铭功。
闻警
作者：皇甫汸
朝代：明
体裁：七言律诗

汉将防秋力已殚，年年遣戍出长安。宾鸿声断传书少，铁骑蹄穿践雪寒。止见亚夫屯细柳，不闻介子斩楼兰。欲知塞外思乡泪，为赋军中行路难。
闻道
作者：皇甫汸
朝代：明
体裁：五言排律

闻道柏梁灾，君王避寝回。金县朝遂彻，玉馔昼仍裁。耀德千官警，明禋百辟陪。南师谟不战，西域诏无开。尧览留茨室，文心罢露台。臣骞羞奉使，邛竹讵须来。
闻郡檄至简子约
作者：皇甫汸
朝代：明
体裁：古风

同时参外庭，一朝谢朝列。铩羽非难驯，所惊峻网设。逸足睎高骧，聊以就羁绁。予季庙廊姿，为邦茂时哲。及期宣令猷，何暮伫来辙。承檄惧有愆，趋装怅无悦。曾是东山情，薄兹西河烈。芳岁若电驰，隆休亦飙瞥。翘首关路长，寸心念将别。
阅马作
作者：皇甫汸
朝代：明
体裁：五言排律

骠骑归天育，龙驹服义台。种多洼水产，献或宛城来。辔以明珠饰，装将瑞锦裁。摐金元逸足，喷玉岂凡材。弄影盘花曲，骄嘶系柳隈。黄池饮初罢，御苑猎方回。不数周王骏，何言卫国騋。北群从此富，西域未须开。
阊阖行赠朱大理
作者：皇甫汸
朝代：明
体裁：古风

少年为儒不习吏，天子试政谒廷尉。耳剽刑书非所堪，手持法律了莫谓。是时朱博材过人，平反轻重称绝伦。谳常八九中意指，谈每一二相开陈。冉冉府中趋独久，迢迢忽拜遐邦守。万里驱车仗此身，一朝投劾遭多口。世事升沉安可知，人生聚散更难期。海内萍踪各飘转，天涯柳色几相思。我本与君同里闬，十年不寄云中翰。阊阖门前会面时，把臂道故两增叹。自言彭泽早归来，却笑平原尚羁宦。看君遗世有高情，失路何曾气不平。薄暮乘舟入湖去，似闻抚缶作秦声。
阙下送王水部时献军器闻留省免官
作者：皇甫汸
朝代：明
体裁：七言律诗

君除戎器谒彤墀，检阅忘劳匠氏推。南国鉴人非有道，西京怜士愧无知。伤心白璧那应弃，挥手青门从此辞。雁宕山前逢故老，少谈边事更忧时。
阻舟彭城再赴高地官云龙山宴
作者：皇甫汸
朝代：明
体裁：五言律诗

兰渚淹仙棹，莲宫接梵筵。江山曾用武，人世合逃禅。缘是三生得，游应两度还。咏归无待月，虚寂扈弥天。
陆士衡墓
作者：皇甫汸
朝代：明
体裁：古风

平原秉秀质，吴趋蔚清芬。迈德自轩裔，夙龄非世群。圭璋既特达，华萼复辉纷。运谢金陵气，铭晞石室勋。砥节在绳祖，奉义乃从军。宁知怀慷慨，从兹婴垢氛。旗掩朝歌月，剑起夜台云。李广忌为将，扬雄耻缀文。鹿苑成单露，狐丘迷旷芸。吁嗟千载鹤，何处一来闻。
陆羽泉茶
作者：皇甫汸
朝代：明
体裁：七言绝句

莲宫幽处涌清泉，茶灶年深冷绿烟。香供尚存龙藏里，试尝何似虎丘前。
陇头水
作者：皇甫汸
朝代：明

陇坂去何长，陇水复汤汤。咽处堪啼泪，流时更断肠。三秋边草白，万里戍云黄。辛苦交河使，西来忆故乡。
陈宪使察入贺万寿节还浙中
作者：皇甫汸
朝代：明
体裁：七言律诗

使君来献天王寿，亲捧龙章拜衮旒。建节漫誇唐气象，鸣骢曾识汉风流。谢安屐为苍生起，贾谊书应太史收。北极朝廷终右命，西湖山水莫长游。
除夕
作者：皇甫汸
朝代：明

异乡逢岁尽，一倍旅愁增。车从来三署，衣香过五陵。春晴传法鼓，夜色引慈灯。谁识朝元侣，禅栖学老僧。
除夕雪二首·其一
作者：皇甫汸
朝代：明
体裁：七言绝句

岁暮江城春已过，寒云犹作六花多。长安忆得朝元骑，幸借馀光送玉珂。
除夕雪二首·其二
作者：皇甫汸
朝代：明
体裁：七言绝句

漏声随霰听来稀，渐觉青阳敛素晖。何事东风浑未起，柳花无赖讶先飞。
除服后九日花下荅子安
作者：皇甫汸
朝代：明
体裁：五言律诗

对酒一以适，闻君歌慨慷。市朝身欲隐，林薄意犹长。抚已疏成慢，逢人醒或狂。从知头白者，何自晚为郎。
陪宴董太史于徐少宰碧山故居
作者：皇甫汸
朝代：明
体裁：五言律诗

北阙高轩下，东山别墅开。焚鱼人已谢，罗雀客能来。花竹荒新径，琴尊俨旧台。从知徐董辈，同是汉廷才。
陪都行
作者：皇甫汸
朝代：明
体裁：古风

陪都八月夜氤氲，名姬结伴游缤纷。明珠为佩曳綵裙，临风百和兰茝薰。箜篌轻调声遏云，当筵娇舞歌向君。君不见朝霞难挹日易曛，三五月缺江水分。何如金尊美酒常在手，与君及时聊乐员。
雁宕
作者：皇甫汸
朝代：明
体裁：七言律诗

千山行入雁山中，犹道仙源路未通。钟落风涛知近海，衣生云雾若凌空。奇峰指点凭僧话，幽壑攀跻只鸟同。别向龙湫访飞瀑，一林晴雨石梁东。
集子约园亭看梅
作者：皇甫汸
朝代：明
体裁：五言律诗

幽径此新除，荒亭自可居。开窗散花竹，列坐蔼琴书。夕景移苍岫，春流引绿渠。梅花未忍折，挥轸待游鱼。
雨
作者：皇甫汸
朝代：明
体裁：五言律诗

积雨萦情懒，长云引望迷。盖停千嶂外，丝散五湖西。戏藻看鱼动，还林羡鸟栖。朝来理轻棹，将欲访花溪。
雨中书抱
作者：皇甫汸
朝代：明
体裁：七言律诗

一春风雨落花稠，长日园林坐自幽。北海以才蒙谤缺，东京何事恨清流。欲除烦恼空尘劫，并悟逍遥是浪游。莫学虞卿频著作，书成犹未解穷愁。
雨后灵淀寺观梅寺乃梁时古刹有银杏二株岁久合抱矣
作者：皇甫汸
朝代：明
体裁：五言律诗

梁代丛林敞，齐关淀水赊。观梅乘雨霁，问树识年华。佛供移香净，僧窗影月斜。夜深钟梵起，飘处即灵花。
雨夕重悼张子同子安子约作
作者：皇甫汸
朝代：明
体裁：五言律诗

细雨空堂暮，孤云冉冉阴。逢谁话山水，兹夕痛人琴。南国梅花落，西原芳草深。何须闻楚奏，始有泪沾襟。